title: Jake LaMotta

text: Toisen kerran LaMotta puolusti mestaruuttaan Laurent Dauthuillea vastaan 13. syyskuuta 1950. LaMotta oli vuotta aiemmin hävinnyt Dauthuille tuomariäänin. LaMotta oli hävitä tälläkin kertaa ollessaan jäljessä tuomarien pisteytyksissä. LaMotta onnistui viimeisen erän lopulla lyömään useilla iskuilla Dauthuillen maihin ottamaan lukua. Tuomari laski Dauthuillen tyrmätyksi 13 sekuntia ennen erän päätöstä. "The Ring" urheilulehti valitsi sen vuoden nyrkkeilyotteluksi ja vuoden eräksi.


title: Jake LaMotta

text: Hänen kolmas haastajansa oli Sugar Ray Robinson. Miesten järjestyksessään kuudes keskinäinen ottelu käytiin Chicagossa ystävänpäivänä 14. helmikuuta 1951. Robinson hallitsi ottelua alusta saakka ja LaMotta otti vastaan huomattavan määrän iskuja pysyen kuitenkin pystyssä. 13. erässä tuomari keskeytti ottelun LaMottan roikkuessa köysissä ja Robinson julistettiin voittajaksi teknisellä tyrmäyksellä. Ottelu muistetaan sittemmin nimellä "St Valentine’s Day Massacre", sillä molemmat ottelijat joutuivat fyysisesti erittäin hankalaan tilaan, etteivät he hädin tuskin pysyneet pystyssä. Lisäksi LaMottan saamat osumat saivat hänen kasvonsa todella verisiksi.


title: Jake LaMotta

text: Menetettyään keskisarjan mestaruutensa LaMotta siirtyi painoluokkaa ylemmäksi. Ensimmäisen ottelunsa hän kävi 27. kesäkuuta 1951 Bob Murphya vastaan, jolle LaMotta hävisi tuomarin teknisellä päätöksellä. LaMottan seuraavat ottelut eivät myös menneet hyvin. Hän hävisi Norman Hayesille hajaäänin ja Gene Hairstonia vastaan käyty ottelu päättyi tasan.


title: Jake LaMotta

text: Huhtikuussa 1952 LaMotta kohtasi toistamiseen Norman Hayesin. Tällä kertaa hän voitti tuomariäänin. LaMotta otteli uudelleen myös Gene Hairstonia vastaan tällä kertaa keskisarjassa, jonka hän voitti myös tuomariäänin. Kesäkuussa 1952 LaMotta voitti vielä Bob Murphyn, jolle hän oli hävinnyt aiemmin raskaan keskisarjan avausottelussaan. Voiton myötä LaMotta otteli Danny Nardicoa vastaan raskaan keskisarjan ykköshaastajan paikasta. Voittaja pääsisi ottelemaan Joey Maximia vastaan mestaruudesta. LaMotta hävisi ottelun seitsemännessä erässä tuomarin teknisellä päätöksellä. LaMotta piti ottelun jälkeen välivuoden parantuakseen vammoistaan.


title: Jake LaMotta

text: Vuonna 1953 FBI kutsui LaMottan todistajaksi mafiaryhmiä koskevassa jutussa. Kuulusteluissa LaMotta myös myönsi hävinneensä tahallaan Billy Foxille ja menetti maineensa.


title: Jake LaMotta

text: Hän palasi vielä vuonna 1954 kehään ja otteli kolme ottelua. Ensimmäinen niistä Johnny Pretzie vastaan käytiin raskaassasarjassa, jossa LaMotta voitti ottelun teknisellä tyrmäyksellä neljännessä erässä. Toinen ottelu oli LaMottalle tutumpi painoluokka. Keskisarjan ottelu Al McCoyta vastaan päättyi LaMottan tyrmäysvoittoon ensimmäisessä erässä. LaMottan uran viimeiseksi jäänyt ottelu käytiin Miami Beachissä, jossa hän hävisi hajaäänin Billy Kilgorelle.


title: Jake LaMotta

text: The Ring -lehden 75-vuotisnumerossa LaMottalla kerrottiin olevan yksi nyrkkeilyhistorian kestävimmistä leuoista. Hän kykeni juuri ennen osumaa liikuttamaan päätään, jotta itse lyönnistä katoaisi suurin voima. Tämän lisäksi LaMotta kykeni kuitenkin ottamaan vastaan iskuja päähän, eikä häntä ikinä tyrmätty urallaan. Ainoastaan Robinsonia ja Nardicoa vastaan hänelle kirjattiin tappio teknisellä tyrmäyksellä, jotka tapahtuivat hänen uransa loppupuolella. Erityisesti Robinsonia vastaan käydyssä NBA:n keskisarjan mestaruusottelussa 1951 LaMotta otti vastaan useita osumia päähän, mutta ei tullut tyrmätyksi. Sitä vastoin tuomari päätti keskeyttää ottelun ja tuomitsi Robinsonin voittajaksi teknisellä tyrmäyksellä. Kestävän leukansa ohella LaMottan tyyli oli hyvin aggressiivinen ja painostava. Hän pysyi aina vastustajansa lähettyvillä ja otti vastaan osumia, jotta voisi antaa niitä itsekin. Aggressiivisesta ja hellittämättömästä tavastaan otella hän sai lempinimen "The Bronx Bull".


title: Jake LaMotta

text: Uransa jälkeen LaMotta esiintyi näyttelijänä teatterissa ja monissa elokuvissa sekä omisti "Jake LaMotta’s" -nimisen yökerhon Floridan Miami Beachillä. Hän julkaisi vuonna 1970 muistelmateoksen "", jota käytettiin myöhemmin hänestä kertovan elokuvan tekemisessä.


title: Jake LaMotta

text: LaMotta kuoli keuhkokuumeen aiheuttamiin komplikaatioihin 95-vuotiaana 19. syyskuuta 2017.


title: Jake LaMotta

text: LaMottan pidettyä välivuotta nyrkkeilystä hän kokeili näyttelemistä ensimmäisen kerran 1953 komediasarjassa "Four Star Revue". Sittemmin lopetettuaan nyrkkeilemisen vuonna 1954, LaMotta ryhtyi näyttelemään 1960-luvulla. Hänen ensimmäinen elokuvarooli oli "Rebellion in Cuba", jossa LaMotta esitti Juliota. Samana vuonna hän esiintyi sivuroolissa Oscar-palkitussa "Suurkaupungin hait" urheiludraamassa. Kahden elokuvaroolin jälkeen LaMotta esiintyi Emmy-palkitussa komediasarjassa "Auto 54, kuuluuko?". Hän esiintyi sarjassa vuosina 1962–1963. Aluksi häntä ei mainittu jaksojen lopputeksteissä, mutta vuonna 1963 julkaistuissa jaksoissa LaMotta mainittiin. Sarjan jälkeen LaMotta palasi elokuvien pariin. Hänen ensimmäinen päärooli oli elokuvassa "The Runaways", joka sijoittui toiseen maailmansotaan. Hän esitti pääosaa yhdessä Peter Savagen kanssa, joka myös ohjasi elokuvan. LaMotta esiintyi vielä 1960-luvun lopulla Herb Stanleyn ohjaamassa kauhuelokuvassa "Confessions of a Psycho Cat".


title: Jake LaMotta

text: 1970-luvulla LaMotta esiintyi vain kolmessa elokuvassa. LaMotta teki jälleen yhteistyötä Peter Savagen kanssa esiinnyttyään hänen ohjaamassaan komediassa "Cauliflower Cupids", jossa esiintyi myös entinen nyrkkeilijä Rocky Graziano. LaMottalla oli seuraavaksi hieman pienempi rooli rikoselokuvassa "Who Killed Mary Whats'ername?", jossa pääosaa esittivät Red Buttons ja Sylvia Miles. LaMottan viimeinen rooli 1970-luvulla oli Michael Winnerin ohjaama toimintaelokuva "Erikoismiehet". Hänellä oli elokuvassa sivurooli, kun pääosissa esiintyivät O. J. Simpson, James Coburn, Sophia Loren ja Eli Wallach.


title: Jake LaMotta

text: LaMotta jatkoi elokuvissa myös 1980-luvulla. Hän esiintyi sivuroolissa Sandra Bullockin toimintaelokuvassa "Hangmen" ja vuotta myöhemmin veljenpoikansa William Lustigin ohjaamassa kauhuelokuvassa "Mielipuoli kyttä".


title: Jake LaMotta

text: Diamond Belt


title: Jake LaMotta

text: National Boxing Association


title: Jake LaMotta

text: The Ring


title: Vaskitsat

text: Vaskitsat ("Anguidae") ovat noin 40-lajinen liskoheimo. Suomen ainoa vaskitsalaji on maan etelä- ja keskiosissa elävä vaskitsa ("Anguis fragilis").


title: Kullanhuuhdonta

text: Kullanhuuhdonnalla tarkoitetaan kullan erottamista maalajista liikkuvan veden avulla. Suomen Lapissa Inarin ja Sodankylän kuntien alueella sijaitsevat kultakentät ovat ainoita alueita koko Euroopassa, jossa pintamaan kultaesiintymät ovat tarpeeksi suuria taloudellisesti kannattavalle kullanhuuhdonnalle. Lemmenjoen alueella on toiminut useita pää- tai sivutoimisia koneita käyttäviä kullankaivajia. Lisäksi lapiokaivu on ollut suosittua harrastustoimintaa. Vuonna 2011 voimaan tullut uusi kaivoslaki kuitenkin lopettaa kaiken koneellisen kullankaivun lyhyen siirtymäajan päättyessä sekä erittäin todennäköisesti vähentää myös harrastuspohjaista lapiokaivuta lupamaksujen moninkertaistuessa.


title: Kullanhuuhdonta

text:
Kullanhuuhdonta voidaan jaotella kahteen eri huuhdontatapaan: koneelliseen ja käsintapahtuvaan kullanhuuhdontaan.
Lapiokaivussa lapioilla ja hakuilla kaivettu maa-aines lapioidaan huuhdontaränniin, jonka jälkeen ränniin ohjattu vesi kuljettaa kevyen maa-aineksen pois painavempien aineiden kuten kullan jäädessä rännin rihloihin. Rihloihin pakkautunut rikaste lasketaan sen jälkeen vaskooliin, jolla huuhtomalla kulta-aines saadaan erotettua muista aineista.


title: Kullanhuuhdonta

text: Koneellisessa kaivussa kultapitoinen maa-aines kaivetaan ylös kaivinkoneella, jonka jälkeen maa-aines syötetään huuhtomoon. Huuhtomoita on monenlaisia, mutta suurin osa Suomen kullankaivajista käyttää yksinkertaista huuhtomoa, jossa maa-aines syötetään pienen seulan läpi huuhdontaränneihin, jonka jälkeen virtaava vesi huuhtoo pois kevyen maa-aineksen kullan jäädessä rännin rihloihin.


title: Kullanhuuhdonta

text: Eri puolilla maailmaa, etenkin Kanadan Klondikessa toimii kuitenkin isoja kullanhuuhdontaan perustuvia kultakaivoksia. Isoissa huuhtomoissa kaivettu maa-aines syötetään yleensä isoihin täry- ja rumpuseuloihin, joista hienoin maa-aines päätyy huuhdontaränneihin. Huuhdontaränneistä maa-aines ohjataan usein vielä pieneen sentrifugiin pienimpienkin kultahippujen keräämiseksi.


title: Kullanhuuhdonta

text: Sodankylän Tankavaarassa toimii kullanhuuhdonnan perinteitä vaaliva Kultakylä. Siellä on mahdollista tutustua kullanetsinnän historiaan Kultamuseossa, matkustaa kapearaiteisella rautatiellä ja huuhtoa itse aitoa kultaa. Tankavaaraan on rakennettu kultarynnäkön aikainen näköiskylä sekä majoitus- ja ravintolapalveluja.


title: Kullanhuuhdonta

text: Kullanhuuhdontaa voi harrastaa myös kilpailutasolla. Kullanhuuhdontakisoissa kilpaillaan siitä, kuka vaskaa ämpärillisen hiekkaa ja löytää siihen ennalta piilotetut kultahiput nopeimmin. Jokaiselle kilpailijalle jaetaan saman kultahippumäärän sisältävä hiekkaämpäri. Kilpailijat eivät tiedä montako kultahippua hiekan joukkoon on piilotettu. Kilpailuhiput ovat halkaisijaltaan hyvin pieniä, enintään 1 mm, ja se tekeekin lajista haastavan. Jokaisesta hukatusta kultahipusta tulee aikasakko, joka vaikuttaa lopulliseen vaskausaikaan. Kilpailuvälineet koostuvat ämpäristä, jossa kultapitoinen hiekka, vaskoolista, kilpailunumerosta ja koeputkesta, joka on täytetty puhtaalla vedellä. Löydetyt hiput kilpailija laittaa koeputkeen ja vie sen kisatoimitsijalle laskettavaksi. Nopeimman kokonaisvaskausajan saavuttanut on voittanut kilpailun. Kilpailusarjoja ovat: miehet, naiset, yleinen, lapset/nuoret, aloittelijat, veteraanit ja joukkue. Palkinnon saavat yleensä kolme parasta.


title: Kullanhuuhdonta

text: Tankavaara toimi isäntänä vuonna 2006 kullanhuuhdonnan MM-kisoissa. Sitä aiemmin kisoja on järjestetty yhteensä 29 kertaa, joista Tankavaarassa kahdeksan kertaa vuosina 1977–1981, 1983, 1987 ja 1993. Kullanhuuhdonnan MM-kisat järjestetään aina vuosittain eri maassa.


title: Kannunvalajat

text: Kannunvalajat ry on Helsingin yliopiston valtiotieteellisen tiedekunnan opiskelijajärjestö. Kannunvalajat saattaa eri aineita opiskelevat valtiotieteilijät yhteen, valvoo opiskelijoiden etua tiedekunnassa ja sen ulkopuolella sekä järjestää vuoden suurimmat tapahtumat kaikille tiedekunnan opiskelijoille. Noin 3000 jäsenen tiedekuntajärjestö Kannunvalajat toimii myös linkkinä tiedekunnan 15 eri ainejärjestön välillä ja edistää näiden yhteistyötä. Järjestö julkaisee omaa lehteä, Tutkainta.


title: Kannunvalajat

text: Kannunvalajien nykyisessä, 2015 virallisesti käyttöön otetussa tunnuksessa on kuvattuna kannu, jonka nokasta tippuu pisara. Sitä ympäröi laakeriseppele.


title: Kannunvalajat

text: Kannunvalajat myös omistaa kokonaan valtiotieteilijöitä työmarkkinoille välittävän Väki Rekrytointi Oy:n ja valmennuskursseja järjestävän Kannustin Oy:n.


title: Kannunvalajat

text: Kannunvalajat perustettiin toukokuun 12. päivänä vuonna 1945 samana vuonna perustetun Helsingin yliopiston valtiotieteellisen tiedekunnan opiskelijajärjestöksi. Perustettavan järjestön, Valtiotieteen Ylioppilaiden Yhdistyksen, perustamisasiakirjan luovuttivat yliopiston rehtorille puheenjohtaja Veikko Sjöblom ja sihteeri Aatos Luotonen. Tämän kunniaksi Kannunvalajat viettää yhdistyksen vuosijuhlaa nykyisin toukokuun toisena lauantaina vuonna 1993 uudelleen henkiin herätetyn vuosijuhlaperinteen mukaisesti, vuodesta 1995 alkaen akateemisena juhlapukujuhlana. Yhdistyksen ja mm. valtiotieteellisen tiedekunnan omien promootioperinteiden mukaisesti vuosijuhlan ja sen pitopaikan tulisi olla ainakin jollain tavoin merihenkinen.


title: Kannunvalajat

text: Nimi Kannunvalajat juontaa juurensa vuoteen 1722 ja Tanskan sekä Norjan yhteisen kansalliskirjailijan Ludvig Holbergin näytelmään "Valtioviisas kannunvalaja". Kannunvalajat osoitti itseironian tajua valitessaan nimeään, sillä näytelmässä pilkataan nimenomaan "politiikan harrastelijoita", jollaisia valtiotieteiden ylioppilaatkin ovat. Sanakirjat määrittelevät kannunvalajan henkilöksi, joka pohdiskelee poliittisia tapahtumia vähäisin tiedoin. Vastaavasti kannunvalanta merkitsee poliittista spekulointia ilman riittävää perehtyneisyyttä poliittisiin kysymyksiin.


title: Kannunvalajat

text: Kannunvalajien symboleiksi ovat vuosikymmenten kuluessa muodostuneet yhdistyksen mustavalkoinen tunnus, kirkkaanpunaiset haalarit, Valtsika veisaa -laulukirja sekä punainen, mustalla raidalla koristeltu yhdistyksen nauha. Näitä perinteisiä tunnuksia on jokainen kannunvalaja vapaa käyttämään. Lisäksi yhdistyksen hallitus käyttää nauhassaan metallista hallitusmerkkiä, ja yhdistys voi myöntää ansioituneelle jäsenelleen Hopeinen kannu -nimisen kunniamerkin. Tapahtumissa näkyy Kannunvalajien pääväriltään punainen lippu.


title: Kannunvalajat

text: Kannunvalajien tilat ovat sijainneet 1980-luvulta vuoteen 2005 asti Uudella Ylioppilastalolla. Vuosiksi 2005-2010 järjestötilat siirrettiin Uudelta ylioppilastalolta Domus Academicaan. Kerhohuonetta kutsuttiin kokonaisuudessaan nimellä "Kannula".


title: Kannunvalajat

text: 2010 Kannunvalajat muuttivat takaisin Uudelle Ylioppilastalolle, kolmanteen kerrokseen. Uusi "Kannuklusteriksi" kutsuttu kokonaisuus jakaantuu neljään huoneeseen: kokoustila Marx, olohuone Beauvoir, juhlatila Weber sekä varasto- ja kokoustila Heidegger.


title: Kannunvalajat

text: Lisäksi Kannunvalajilla on "Kuppala"-niminen juhlatila valtiotieteellisen tiedekunnan pihapiirin sivurakennuksen, yhteiskuntahistorian laitoksen kivijalassa. Historiallinen nimi viittaa rakennuksessa aiemmin toimineeseen sukupuolitautien klinikkaan.


title: Kannunvalajat

text: Kannunvalajien toimeenpaneva elin on vuosittain vaaleilla valittava hallitus. Vaalikokouksessa valitaan ensin hallituksen puheenjohtaja, jonka jälkeen valitaan varapuheenjohtaja, kaksi opintosihteeriä ja taloudenhoitajan sekä hakemuksesta tiedekuntajärjestön lehden Tutkaimen päätoimittaja seuraavalle kalenterivuodelle. Tämän jälkeen valitaan 3-13 muuta hallituksen jäsentä. Vaalituloksen selvittyä uusi hallitus sopii keskinäisissä neuvotteluissa työnjaosta. Vuonna 2018 hallituksen puheenjohtajana toimii Riku Niemi.


title: Kannunvalajat

text: Hallituksen jäsenet toimivat opiskelijaedustajina yliopistohallinnossa, kuten erilaisissa tiedekunnan lautakunnissa ja neuvottelukunnissa, joihin tarvitaan opiskelijanäkemystä. Perinteisesti Kannunvalajien hallituksen jäsenet ovat myös osallistuneet aktiivisesti HYY:n valiokuntatoimintaan sekä pitäneet yllä suhteita muihin järjestöihin ja yhteistyökumppaneihinsa.


title: Kannunvalajat

text: Jäsenistön ohella hallituksen toimintaa valvoo yhdistyksen inspehtori, joka nimetään tiedekunnan henkilöstön piiristä. Tällä hetkellä Kannunvalajien inspehtorina toimii professori, varadekaani Ullamaija Seppälä. Hallituksen tukena ja jatkuvuuden edistäjänä toimii kahden vuoden välein valittava kuraattori, joka valitaan vanhempien opiskelijoiden tai hiljattain valmistuneiden joukosta.


title: Kannunvalajat

text:
Kannunvalajien toiminnan raamit määrää sääntöjen ohella muutaman vuoden välein uusittava strategia sekä vuosittain julkaistava toimintasuunnitelma.
Kannunvalajat toimii seuraavien Helsingin yliopiston valtiotieteellisten ainejärjestöjen epävirallisena kattojärjestönä (pääaine - järjestön nimi):Lisäksi Kannunvalajilla on ruotsinkielinen sisarjärjestö "Politicus" ja englanninkielinen järjestö "CISSI".


title: Kannunvalajat

text: Valtiotieteellisestä tiedekunnasta erillisellä Svenska social- och kommunalhögskolanilla on omat opiskelijajärjestönsä, joiden jäsenet eivät kuulu Kannunvalajiin:


title: Uusi saksalainen elokuva

text: Uudeksi saksalaiseksi elokuvaksi ("Der Neue Deutsche Film") kutsutaan Saksassa 1960-luvun lopulla esiinmarssinutta uutta elokuvantekijöiden sukupolvea. Sen merkittäviä nimiä ovat mm. ohjaajat Rainer Werner Fassbinder, Werner Herzog, Volker Schlöndorff, Wim Wenders ja Alexander Kluge. Se oli yksilölliseen ilmaisuun ja ilmaisulliseen riippumattomuuteen pyrkivää auteur-elokuvaa ranskalaisen uuden aallon hengessä, mutta yhtä lailla tekijät halusivat herättää yleisön ajattelemaan. Nuoriin elokuvantekijöihin vaikutti opiskelijoiden protestiliike, joka haastoi Saksan auktoriteetit.


title: Uusi saksalainen elokuva

text: Uusi saksalainen elokuva synnytti joukon klassikoiksi luettavia elokuvia sekä henkilökohtaisia menestystarinoita, kuten Schlöndorffin ja Wendersin Hollywood-urat. Menestys vaati kuitenkin tekijöiden kasvamista ulos yhteisistä periaatteista, jotka loivat uuden saksalaisen elokuvan. Aikakauden loppuna pidetään yleisesti Fassbinderin kuolemaa 1982, mutta sen käännekohtana voidaan pitää dokumentaarista elokuvaa "Terrorin ja kauhun syksy" ("Deutschland im Herbst", 1978). Se on useamman ohjaajan (mm. Fassbinder, Schlöndorff ja Kluge) reaktio Punaisen armeijakunnan johtamaan terrorismin aaltoon Saksassa syksyllä 1977.


title: Tuomo Lehtinen

text: Tuomo Kalevi Lehtinen (s. 2. helmikuuta 1979 Kotka) on suomalainen juoksuvalmentaja, tapahtumatuottaja, toimittaja ja entinen kestävyysjuoksija. Lehtinen tunnettiin juoksu-urallaan erityisesti estejuoksijana, mutta hän kilpaili myös muilla matkoilla niin radalla, maantiellä kuin maastossakin.


title: Tuomo Lehtinen

text: Lehtinen voitti 10 000 metrin juoksun Suomen mestaruuden Porissa vuonna 2005 ajalla 29.29,06. Samana vuonna hän voitti myös pitkän radan maastojuoksun mestaruuden. 3 000 metrin esteistä Lehtisellä on kaksi SM-hopeaa (1998 19-vuotiaiden Suomen ennätysajalla 8.38,51 ja 2000) ja neljä pronssia (1999, 2001, 2002 ja 2003). Hallikisoissa Lehtinen on voittanut SM-kultaa 3 000 metrillä vuosina 1999, 2001 ja 2005.


title: Tuomo Lehtinen

text: Maratonilla Lehtisen ennätys on vuoden 2005 maaliskuussa Roomassa juostu 2.16.45 jolla hän lunasti paikkansa Helsingin MM-kilpailuihin. Helsingissä Lehtinen kuitenkin joutui keskeyttämään. Hampurissa 2006 Lehtinen juoksi 2.20.27 ja hänet valittiin Göteborgin EM-kilpailuihin. EM-maratonilla hän joutui kuitenkin keskeyttämään vähän puolimatkan jälkeen.


title: Tuomo Lehtinen

text: Tuomo Lehtinen on naimisissa ex-juoksija Johanna Lehtisen (o.s. Risku) kanssa. Hän toimi myös vaimonsa valmentajana, ja Juoksija-lehden entisenä päätoimittajana. Lehtinen on myös toiminut Joensuun Eliittikisojen pääsihteerinä. Lehtisen valmennettavia ovat olleet myös mm Henri Manninen, Arttu Vattulainen ja Janne Ukonmaanaho.


title: 1987 (albumi)

text:
Whitesnake 1987 on hard rock -yhtye Whitesnaken vuonna 1987 julkaistu menestysalbumi. Sitä on myyty pelkästään Yhdysvalloissa yli kymmenen miljoonaa kappaletta. Levyn hiteiksi nousivat ”Is This Love”, ”Still of the Night”, ”Children of the Night” ja alun perin vuoden 1982 "Saints & Sinners" -albumilla julkaistu ”Here I Go Again”, josta tehtiin uusi versio. Saman albumin kappale ”Crying in the Rain” äänitettiin myös uudelleen.
Live...In the Shadow of the Blues


title: Pummanki

text: Pummanki (nykyisin ) on entinen suomalainen kalastajakylä Kalastajasaarennossa Petsamossa Jäämeren Pummanginvuonon rannalla. Pummanki jouduttiin luovuttamaan Neuvostoliitolle talvisodan jälkeen Moskovan rauhassa vuonna 1940, jolloin alueen väestö joutui evakkoon. Loput Petsamon alueesta luovutettiin Neuvostoliitolle Pariisin rauhassa vuonna 1947.


title: Pummanki

text:
Vuoden 1929 henkikirjoituksen mukaan Pummangissa oli 142 asukasta, jotka yhtä venäläistä lukuun ottamatta olivat suomalaisia.
Asukasluvun kehitys:


title: Pummanki

text: "Veikko Salkio: Pummanki, Jäämeren suomalainen kalastajakylä ja sen tuho"


title: Hannu Partanen

text: Hannu Reino Olavi Partanen (s. 25. kesäkuuta 1944 Vieremä) on suomalainen entinen este- ja kestävyysjuoksija.


title: Hannu Partanen

text: Partanen voitti Suomen mestaruuden 3 000 metrin esteissä vuosina 1968 (aika 8.54,4) ja 1969 (8.49,4) .


title: Hannu Partanen

text: Seuratasolla Partanen edusti Iisalmen Visaa.


title: Upa (malmityyppi)

text: Upa on malmin rikastuttamistulos. Se on yleensä hieno jauhe, kuten upakulta eli "kultahiekka" tai puhdas sinkkikiille eli sinkkiupa . Upakullalla ei nykyään ole enää suurta taloudellista merkitystä.


title: Herra Mirandos

text: Herra Mirandos on Hectorin toinen sooloalbumi, joka julkaistiin vuonna 1973. Sanoitukset kaikkiin kappaleisiin on tehnyt Hector, paitsi kappaleen ”Sisämaan retkellä” on sanoittanut Jorma Elovaara ja säveltänyt Sakari Lehtinen.


title: Herra Mirandos

text: "Nostalgia"-albumin muutamien laulujen tapaan kappaleissa ”Meiran laulu” ja ”Takaisin Narniaan” on suoria viittauksia C. S. Lewisin Narnia-tarinoihin. Musiikillisesti albumi on sähköisemmin toteutettua kuin edeltäjänsä ja siinä on vaikutteita progressiivisesta rockista sekä osaksi 1950-luvun rockista. Albumin tunnetuin laulu on ”Lumi teki enkelin eteiseen”.


title: Herra Mirandos

text: Hectorille myönnettiin albumista kultalevy ennätysajassa vuonna 1974. Myöhemmin albumia myytiin timanttilevyn arvoisesti.


title: Herra Mirandos

text:
Kaikki kappaleet säveltänyt ja sanoittanut Hector, ellei toisin mainita.+ Hector – kannen suunnittelu
+ Erik Uddström – valokuvat ja lay-out


title: Yhdysvaltain jääkiekkomaajoukkue

text: Yhdysvaltain jääkiekkomaajoukkue edustaa Yhdysvaltoja kansainvälisissä jääkiekkoturnauksissa. Yhdysvalloissa on 485 017 rekisteröitynyttä pelaajaa. Maajoukkuetta valmentaa Jeff Blashill.


title: Yhdysvaltain jääkiekkomaajoukkue

text: Yhdysvaltain suurimmat saavutukset ovat vuoden 1980 olympiakulta (”Miracle on Ice”), jossa ratkaisevassa mitalisarjan ottelussa Yhdysvallat voitti suursuosikki Neuvostoliiton maalein 4–3, sekä vuoden 1996 maailmancupin voitto, jossa Yhdysvallat voitti loppuotteluissa Kanadan. Yhdysvaltain joukkue kuuluu niin sanottuun jääkiekon ”big sixiin” yhdessä Kanadan, Venäjän, Ruotsin, Suomen ja Tšekin joukkueiden kanssa.


title: Yhdysvaltain jääkiekkomaajoukkue

text: Ensimmäisen arvokisavoiton Yhdysvaltain joukkue saavutti jääkiekon maailmanmestaruuskisoissa 1933. Yhdysvaltain maajoukkueen huonoin sijoitus on B-sarjan toinen sija vuodelta 1972, mutta samana vuonna Yhdysvallat voitti olympiahopeaa Sapporosta.


title: Yhdysvaltain jääkiekkomaajoukkue

text: Yhdysvaltain viimeisin mitali on pronssi vuoden 2018 maailmanmestaruuskisoista, kun Yhdysvallat voitti Kanadan pronssiottelussa.


title: Yhdysvaltain jääkiekkomaajoukkue

text: Vuoden 2004 maailmancupissa Yhdysvallat ei onnistunut uusimaan voittoaan ja hävisi Suomelle välierissä.


title: Eumenes II

text: Eumenes II oli Pergamonin kuningas vuosina 197 eaa. – 160 eaa. Hän oli attalidien hallitsijasuvun jäsen.


title: Eumenes II

text: Eumeneestä tuli kuningas vuonna 197 eaa., kun hänen isänsä Attalos I kuoli. Samana vuonna saatiin päätökseen toinen makedonialaissota, jossa Pergamon oli taistellut Rooman kanssa Makedoniaa vastaan. Makedonian kukistuttua Rooma ja Pergamon yrittivät estää seleukideja laajentamasta valtaansa Vähässä-Aasiassa. Roomalaiset ja pergamonlaiset löivät Antiokhos III:n joukot Magnesian taistelussa vuonna 190 eaa. Apameian rauhassa Pergamon sai Fryygian, Lyydian, Lyykian ja Pamfylian. Roomalaiset eivät itse halunneet näitä alueita, mutta näkivät mielellään voimakkaan heille ystävällisen vallan Vähässä-Aasiassa. Eumenes kuoli vuonna 160 eaa., ja häntä seurasi valtaistuimella hänen veljensä Attalos II.


title: Get Heavy

text: Get Heavy on hard rock -yhtye Lordin virallinen debyyttisalbumi, joka julkaistiin 1. marraskuuta 2002. Albumin tunnetuin kappale on Lordin läpimurtohitti ”Would You Love a Monsterman?”, joka on myös yksi yhtyeen tunnetuimmista kappaleista. Albumia myytiin 40 000 kappaletta ja se saavutti platinarajan alkuvuodesta 2003. Nykyään sitä on myyty yli 68 000 kappaletta ylittäen multiplatinarajan.


title: Get Heavy

text: Albumi julkaistiin Yhdysvalloissa ja Kanadassa 13. toukokuuta 2008. Saksalainen levy-yhtiö Drakkar on julkaissut albumista myös vinyyliversion.


title: Get Heavy

text: Lordi aloitti albumin äänitykset Finnvox-studiolla 13. kesäkuuta, ja ne kestivät heinäkuun viidenteen asti, jonka jälkeen työtä jatkettiin Lauttasaaren Crystal-studiolla. Yhtyeellä oli valmiina 25 kappaletta, joista levylle voitiin valita noin puolet.


title: Get Heavy

text: Albumin äänitykset eivät sujuneet ongelmitta, sillä studiosessioiden aikana yhtyeen ja tuottaja T. T. Oksalan välillä ilmeni erimielisyyksiä. Esimerkiksi Sampsa "Kita" Astala halusi kuunnella rumpuosuutensa ennen albumin julkaisua. Oksala kieltäytyi tästä ja kehotti Astalaa kuuntelemaan ne myöhemmin radiosta. Suurimmat ongelmat yhtyeelle olivat Oksalan työasenne ja aikataulujen noudattamatta jättäminen. Yhtyeen ja tuottajan yhteinen sopimus oli ollut, että äänitykset alkaisivat kello yhdeltätoista ja kestävät aina kahdeksaan tai yhdeksään. Oksala ei ollut turhan tarkka aikatauluista ja saapui studiolle milloin mihinkin aikaan ja lähti välillä paikalta kesken töiden. Koska yhteistyö tuottajan kanssa ei sujunut, Mr. Lordi ilmoitti koko yhtyeen puolesta heidän etsivän uuden miksaajan.


title: Get Heavy

text: Elokuussa etelä-afrikkalainen musiikkituottaja Kevin Shirley soitti Asko Kalloselle. He juttelevat puhelimessa silloin tällöin, ja Kallonen selitti Lordin tilanteen. Shirley oli Lontoossa miksaamassa Led Zeppelinin DVD:tä. Hänellä oli studiolla ylimääräistä aikaa, joten Lordin albumin miksaaminen oli mahdollista. Kallonen lensi Lontooseen, ja Mr. Lordi lensi myöhemmin valvomaan miksausta. Hänen harmikseen Shirley oli pyyhkinyt levyltä koneosuuksia pois, sillä tämä piti enemmän orgaanisesta soundista. Mr. Lordi oli tästä harmissaan, mutta ei uskaltanut panna vastaankaan. Myöhemmin kuunnellessaan albumia kotonaan hän ei ollut tyytyväinen. Budjetti oli kuitenkin käytetty ja albumi oli julkaistava sellaisenaan.


title: Get Heavy

text: "Get Heavyn" kappaleet on säveltänyt ja sanoittanut Mr. Lordi yksin, lukuun ottamatta kappaletta ”Monster Monster”, jonka tekoon osallistui myös Tracy Lipp. Albumin kappaleet ovat tyyliltään perinteistä hard rockia. Nimikkokappale ”Get Heavyn” demoversio nauhoitettiin jo vuonna 1997 kauan julkaisematta olleelle "Bend Over and Pray the Lord" -albumille. ”Biomechanic Man” on muita hieman nopeampi ja rankempi kappale, ”Icon of Dominance” on balladi. ”Dynamite Tonite” lienee albumin eniten 1980-luvulta vaikutteita ottanut, diskotyylinen kappale.


title: Get Heavy

text: Kappaleet ovat Mr. Lordin 1990-luvulta lähtien tekemiä: esimerkiksi ”Would You Love a Monsterman?” oli vuonna 1993 äänitetyllä "Napalm Market" -demolla nimellä ”I Would Do It All for You”. Kappaleisiin oli alun perin tarkoitus sisällyttää erikoisefektejä ja koneosuuksia, mutta miksaaja jätti ne pois.


title: Get Heavy

text: "Get Heavy" sai suurilta osin myönteisen vastaanoton. Useissa arvosteluissa mainitaan, että albumi tarjoaa kuuntelijoilleen perinteistä hard rockia alusta loppuun. Albumi sai kuitenkin kritiikkiä siitä, että ei tarjoa kokeneemmille kuuntelijoille paljonkaan sellaista, mitä Kiss, Twisted Sister tai W.A.S.P. eivät olisi jo aiemmin tarjonneet. Parhaat arviot saivat albumin ensimmäiset kappaleet. Joidenkin kriitikoiden mukaan loppupuolella potenssi oli hiukan laskenut.


title: Get Heavy

text: Albumi menestyi hyvin ja ylitti platinalevyrajan. Korkeimmillaan se sijoittui Suomen virallisella albumilistalla kolmannelle sijalle. "Get Heavylle" myönnettiinkin vuoden 2002 Emma-gaalassa "Vuoden hard rock/metallialbumi" -palkinto.


title: Get Heavy

text: Pohjois-Amerikan ja Japanin painoksissa sekä vinyyliversiossa on bonusraitana kappale ”Don’t Let My Mother Know”.


title: Get Heavy

text: Albumilta julkaistiin kaksi singleä. Kummankin singlen nimikkokappaleesta tehtiin myös musiikkivideo.Kalma (basso) korvasi Magnumin hyvin pian tämän erottamisen jälkeen. Hän ei soita albumilla, mutta esiintyy albumin kansikuvissa ja ”Devil Is a Loser” -musiikkivideolla.


title: Get Heavy

text: Mr. Lordi olisi halunnut antaa levylle nimeksi "The Heavy Rock Album", mutta yhtyeen muut jäsenet eivät pitäneet ideasta.


title: Get Heavy

text: Albumi on omistettu yhtyeen entiselle basistille Magnumille.


title: Get Heavy

text: Albumin ensimmäinen suomalainen painos oli kopiosuojattu. Myöhemmissä painoksissa ei ole kopiosuojausta.


title: Get Heavy

text: Saksalaisessa ja japanilaisessa painoksessa on mukana ”Would You Love a Monsterman?” -musiikkivideo ja erilainen kansilehti kuin alkuperäisessä.


title: Ronald de Boer

text: Ronald de Boer (s. 15. toukokuuta 1970 Hoorn, Alankomaat) on alankomaalainen entinen jalkapalloilija, pelipaikaltaan keskikenttä. De Boer on pelannut urallaan muun muassa Amsterdamin Ajaxin ja FC Barcelonan joukkueissa. Hän kuului vuosikymmenen ajan maansa maajoukkueen vakiopelaajiin ja pelasi kaikkiaan 67 maaottelua, joissa hän teki 13 maalia.


title: Ronald de Boer

text: Myös hänen muutamaa minuuttia nuorempi kaksoisveljensä Frank on pelannut jalkapalloa huipputasolla.


title: Antti Nurmesniemi

text:
Antti Aarre Nurmesniemi (30. elokuuta 1927 Hämeenlinna – 11. syyskuuta 2003 Helsinki) oli suomalainen sisustusarkkitehti ja yksi Suomen muotoilun suuria nimiä. Nurmesniemi opiskeli Taideteollisessa oppilaitoksessa (Taideteollisen korkeakoulun edeltäjä). Alku-uransa perinteisemmästä muotoilusta, kuten huonekaluista (Triennale-tuoli), astioista ja muista pienesineistä Nurmesniemi laajensi tekemistään monipuolisemman teollisen muotoilun suuntaan ja osallistui muun muassa Helsingin metron suunnitteluun ja autolautta Finnjetin sisustuksen luomiseen. Nurmesniemen viimeisimmiksi töiksi jäivät Seurasaaren-Hietaniemen alueelle rakennetut siniset voimajohtopylväät. Nurmesniemen muotoilutuotteet 1950- ja 1960-luvuilta (muun muassa Wärtsilälle suunnitellut emaliset Pehtoori-kahvipannut) ovat suosittuja.
Nurmesniemi suunnitteli Suomen osastot Milanon triennaaliin vuosina 1960 ja 1964. Molemmilla kerroilla hänet palkittiin arvostetulla ja harvinaisella Grand Prix -palkinnolla.


title: Antti Nurmesniemi

text: Nurmesniemi palkittiin vuonna 1964 Pro Finlandia -mitalilla. Vuonna 1973 hänet nimitettiin Taideteollisen korkeakoulun tuote- ja ympäristösuunnittelun professoriksi, ja hän oli sittemmin myös taiteilijaprofessori vuosina 1978–1983, professorina Bergenin taideteollisessa korkeakoulussa vuosina 1987–1989 sekä sai professorin arvonimen vuonna 1988. Vuonna 2001 hänet valittiin Taideteollisen korkeakoulun kunniajäseneksi.


title: Antti Nurmesniemi

text: Nurmesniemen puoliso oli taiteen akateemikko, tekstiilitaiteilija Vuokko Nurmesniemi.


title: Toyota 2000GT

text: Toyota 2000GT oli Toyotan toinen vuonna 1965 julkaistuista urheiluautoista, se ja sen pikkuveli Toyota Sports 800 esiteltiin vuoden 1965 Tokion autonäyttelyssä ja 2000GT oli ensimmäinen japanilainen urheiluauto, jolla oli mahdollisuudet kilpailla eurooppalaisten urheiluautojen kanssa. 2000GT:n alumiinista valmistetun korin on suunnitellut Toyotan Satoru Nozaki, vaikka yleisesti luullaankin muotoilijan olleen Albrecht von Göertz. Jopa Toyota USA on jakanut asiasta virheellistä tietoa. Auton kuusisylinterinen moottori on peräisin Toyota Crownista. Yamaha modifioi moottorin tuottamaan 150 hevosvoimaa tehoa, suunnittelemalla siihen uuden kahdella nokka-akselilla varustetun sylinterinkannen. Kaikki Toyota 2000GT:t valmisti Yamaha. Myös koko projekti alumiinikorisen urheiluauton valmistamiseksi oli Yamahalta lähtöisin.


title: Toyota 2000GT

text: Toyota 2000GT rikkoi vuonna 78-tunnin Endurance -ajossa 13 kansainvälistä ennätystä ja 3 maailmanennätystä. Näitä olivat 78-tunnin uusi ennätys keskinopeudella 206,02 km/h, 15 000 mailin ennätys keskinopeudella 206,04 km/h ja 10 000 mailin ennätys keskinopeudella 206,18 km/h.


title: Toyota 2000GT

text: Vaikka 2000GT oli luokkansa parhaita urheiluautoja, sitä ei myyty paljoa korkean hintansa takia eurooppalaisiin kilpailijoihinsa verrattuna. Valmistusmäärä jäi pieneksi, vain 351 kpl, joten on erittäin harvinaista nähdä nykypäivänä 2000GT:tä liikenteessä. Hyvin pian, vuonna 1970 2000GT:n korvasi uusi, halvempi Toyota Celica. Nykyään Toyota 2000GT:stä on maksettu huutokaupassa jopa 1 200 000 US$.


title: Toyota 2000GT

text: 2000GT tuli kuuluisaksi James Bond-elokuvasta "Elät vain kahdesti", jota varten autosta piti valmistaa kaksi avoversiota, koska Sean Connery ei mahtunut kulkemaan autoon nopeasti pituutensa vuoksi. Myöhemmin muitakin yksilöitä muunnettiin Bond-replikoiksi.


title: Toyota 2000GT

text: Kilparadoillakin 2000GT oli tuttu näky mm. Carroll Shelbyn tiimissä.


title: Toyota Sports 800

text:
Toyota Sports 800 on pieni kaksiovinen ja kaksipaikkainen urheiluauto jonka Toyota esitteli Toyota 2000GT:n kanssa Tokion autonäyttelyssä vuonna 1965. Sports 800 muistuttaa ulkonäöltään jonkin verran 2000GT:tä mutta sen moottorina on pieni 790 cc boxermoottori, jonka maksimiteho on 45 hp. Sports 800:a valmistettiin isoveljeään enemmän, 3131 kappaletta vuosina 1965 - 1969. Autolla on painoa vain 580 kg ja sen huippunopeus on 155 km/h. Kiihdytys 0 - 100 km/h kestää 13,3 sekuntia.
Erikoisuutena siinä on nk. Targakatto.


title: Konrad Nielsen

text: Konrad Nielsen (1875–1953) oli norjalainen kielentutkija ja suomalais-ugrilaisen kielentutkimuksen professori.


title: Konrad Nielsen

text: Meidän aikamme kielentutkimukseen vaikuttaa erityisesti hänen suurteoksensa ”Lappisk ordbok”. Siinä käytetty oikeinkirjoitusjärjestelmä tunnetaan nimellä Nielsenin ortografia, ja sitä käytetään Norjan ulkopuolella edelleen laajalti pohjoissaamen kielenainesten kirjoittamiseen historiallis-vertailevan kielentutkimuksen alalla.


title: UPnP

text: Universal Plug and Play (UPnP) on joukko verkkoprotokollia, joiden tarkoituksena on saada erilaiset laitteet (esimerkiksi mediatoistimet, mediapalvelimet ja palomuurit) toimimaan helposti yhdessä valmistajasta riippumatta. Verkossa voi olla esimerkiksi kolme laitetta; mediatoistin, mediapalvelin sekä ohjauspiste (UPnP control point), jolla käyttäjä voi ohjata mediatoistimen toistamaan tiedostoa mediapalvelimelta.


title: UPnP

text: UPnP ei ole rajoittunut vain edellä mainittuihin laitteisiin, vaan sillä voidaan periaatteessa ohjata mitä tahansa laitetta. Esimerkkinä käytetään usein UPnP-hehkulamppua.


title: UPnP

text: UPnP käyttää SSDP (Simple Service Discovery Protocol) -protokollaan perustuvaa etsintäprotokollaa etsiäkseen muita verkossa olevia UPnP-laitteita. Laitteet voivat lähettää toisilleen XML:ään perustuvia kuvauksia itsestään ja palveluistaan. Ne voivat myös "mainostaa" itseään verkossa sekä pyytää toisia laitteita lähettämään tapahtumailmoituksia (esimerkiksi TV-kanavan vaihto) itselleen.


title: UPnP

text: UPnP on ohjausprotokolla ja esimerkiksi mp3-virran (mp3-stream) lähettäminen mediapalvelimelta mediatoistimelle tapahtuu esimerkiksi HTTP- tai RTSP-protokollalla UPnP:n tarjoaman URI:n ("Uniform Resource Identifier") perusteella.


title: Toyota MR2

text: Toyota MR2 on keskimoottorinen 2-paikkainen takavetoinen urheiluautomallisto joka on ollut markkinoilla vuodesta 1984 lähtien kolmen sukupolven ajan.


title: Toyota MR2

text: Toyota MR2:n suunnittelun lähtökohtina oli auto, joka on hyvä ajaa ja jossa on kohtalainen bensankulutus. Alun perin tarkoitus ei ollut tehdä urheiluautoa. Suunnittelutyö alkoi vuonna 1979 kun Akio Yoshida Toyotan testausosastolta alkoi kokeilla erilaisia moottorin sijoitusvaihtoehtoja ja päätyi keskimoottoriseen versioon. Tuloksena oli vuonna 1981 prototyyppi Toyota SA-X, autosta alkoi kehittyä pikkuhiljaa urheiluauto ja testejä tehtiin lisää sekä Japanissa että Kaliforniassa. Vuonna 1983 Toyota SV-3 konseptiauto esiteltiin julkisuudessa Tokion autonäyttelyssä ja se sai siellä runsaasti julkisuutta. Tuotantomallin nimeksi tuli MR2, joka tulee sanoista "Midship Runabout, 2-seater". Lyhenne tarkoittaa samalla myös sanoja Mid-Engine, Rear-wheel drive, 2-seater.


title: Toyota MR2

text: Ensimmäisen sukupolven kevyt ja pieni AW11 -korimallin MR2 oli jotain, mitä ei osattu odottaa Japanilaiselta autonvalmistajalta. MR2 ei todellakaan ollut taloudellinen perheauto johon Toyotalta oli totuttu. Tärkeimmät AW11 :n ominaisuudet olivat sen kevyt kori, erinomaiset ajo-ominaisuudet ja verrattain tehokas pieni moottori. Nämä ominaisuudet tekevät MR2:sta erittäin helpon auton ajaa. Sen ominaisuudet olivat samaa luokkaa kuin kalleimmissa urheiluautoissa.


title: Toyota MR2

text: Moottoriksi Toyota valitsi 4A-GE:n joka on 1.6 -litrainen Rivi 4 kahdella kannen yläpuolisella nokka-akselilla, 16 venttiilillä ja Boschin L-Jetronic -ruiskulla. Siinä on myös T-VIS joka säätää ilman virtausta imusarjassa. Japanin markkinoilla myytiin myös AW10 -mallia jossa oli pienempi 1500 kuutioinen 3A-U -moottori, mutta tämä malli ei ollut kovinkaan suosittu.


title: Toyota MR2

text: Mallivuodeksi 1986 MR2:ta uudistettiin hieman, sekä ulkonäkö että suorituskyky parani. Merkittävin uudistus oli lisävarusteena saatava irrotettava T-katto. MR2 sai myös helmalistat ja spoilerin, lisävarusteina sai nyt myös nahkasisustan ja neliportaisen automaattivaihteiston.


title: Toyota MR2

text: Vuonna 1987 tuli uusi ahdettu 4A-GZE -moottorivaihtoehto joka löytyi MR2 SC -mallista. Tätä mallia ei tosin koskaan nähty Euroopan markkinoilla.


title: Toyota MR2

text: Moottorivaihtoehdot:


title: Toyota MR2

text: Vuonna 1989 MR2 suunniteltiin kokonaan uudelleen. Toisen sukupolven MR2 erosi sinänsä edeltäjästään että edeltäjän ollessa täysverinen urheiluauto, sen isompi seuraaja voitaisiin lähinnä luokitella GT -autoksi. MR2:seen on mm. saatavana korisarja jolla se saadaan näyttämään melkein aidolta Ferrari F355:ltä.


title: Toyota MR2

text: SW20:n tullessa myyntiin keväällä 1990, sitä tarjottiin neljällä eri moottorivaihtoehdolla riippuen markkina-alueesta. Kaikki moottorit olivat 2 -litraisia ja 16 -venttiilisiä, poikkeuksena Pohjois-Amerikan markkinoiden 2.2 -litrainen 5S-FE. Tehokkain moottori oli turboahdettu 3S-GTE joka oli saatavilla vain Japanissa nimellä MR2 GT ja Yhdysvalloissa nimellä MR2 Turbo, tehoja tässä mallissa oli Japanissa 220 hevosvoimaa ja Yhdysvalloissa 200 hv. Euroopassa jouduttiin tyytymään 3S-GE -moottoriin josta tehoja sai irti vain 156 hv.


title: Toyota MR2

text: Autoalan lehdet väittivät että MR2 on vaarallinen ajaa. Toyota muutti asiakkaiden pyynnöstä vuosimallista 1993 eteenpäin siten, että siinä oli leveämmät takarenkaat ja pidemmät tukivarret taka-akselistossa. Tukivarsimuutos teki autosta helpomman hallita kaarrenopeuden kustannuksella. Myös 15" vanteet ja isommat jarrulevyt lisättiin autoon.


title: Toyota MR2

text: Vuonna 1995 MR2 sai täysin uudet moottorit ja jonkin verran uudistusta sisustaan. 3S-GTE moottori sai MAP -sensorin ja T-VIS poistettiin. Uusi CT20B turboahdin lisäsi huipputehon 240 hevosvoimaan. 3S-GE ei saanut niin paljoa uudistuksia mutta senkin maksimiteho nousi 172 hevosvoimaan.


title: Toyota MR2

text: Viimeisenä tuotantovuotenaan MR2 sai vielä muutamia muutoksia, turboahdettu moottori pysyi samana mutta Japanin markkinoilla myytävä 3S-GE sai Toyotan VVT-i järjestelmän. Tämä ja monet muut muutokset lisäsivät tehoja 198 hevosvoimaan.


title: Toyota MR2

text: Toyota Racing Development (TRD) tarjosi virallista korisarjaa ja virityspakettia jolla MR2:n omistajat pystyivät muuttamaan MR2:sensa TRD2000GT -malliksi joka oli malli jota käytettiin Japanin GT-C sarjan kisoissa.


title: Toyota MR2

text: Kolmannen sukupolven MR2:ssa on jälleen painotettu samoihin arvoihin kuin ensimmäisessä: hyvään ohjattavuuteen, kevyeen ja pieneen koriin ja urheilullisuuteen. Paino putosi alle tuhannen kilon, uusi MR2 oli osa Toyotan Project Genesistä, jonka tarkoituksena oli saada nuoret autoilijat ostamaan Toyotan autoja. Erona edeltäjään on se, että kolmannen sukupolven MR2 on rättikattoinen auto edeltäjien ollessa kovakattoisia. Toyotalta oli saatavilla kyseiseen malliin irrotettava kovakatto lisävarusteena.


title: Toyota MR2

text: Tämä malli on Japanissa nimeltään Toyota MR-S, Yhdysvalloissa MR2 Spyder ja Euroopassa MR2 Roadster. Ranskassa autoa myydään nimellä Toyota MR koska MR2 lausuttuna ranskaksi kuulostaa sanalta "merde", joka tarkoittaa ulostetta.


title: Toyota MR2

text: Moottori on alumiinilohkoinen 1ZZ-FE, joka on myös uudessa Toyota Celicassa. Se on 1,8 -litrainen (1 794 cc) Rivi 4. Edeltäjiensä tavoin moottorissa on kaksi kannen yläpuolista nokka-akselia ja 16 venttiiliä. 140 hevosvoiman teho oli melko pudotus MR2 GT:n 240 hevosvoimasta, mutta auton keveyden takia se on kyllä riittävä tehomäärä. Vaihteistovaihtoehdot olivat nyt manuaali ja puoliautomaatti.


title: Toyota MR2

text: Monet MR2:n omistajat ovat vaihtaneet 1ZZ-FE:n tilalle 2ZZ-GE:n, jolloin tehoa on saatu irti 190 hv. Tämä moottori löytyy mm. Toyota Celicasta ja se on melko helppo vaihtaa MR2:seen.


title: Hajupommi

text: Hajupommin tarkoitus on tuottaa epämiellyttävää hajua. Vahvuuksiltaan erilaisia hajupommeja käytetään pilailutarkoituksiin, sekä myös viranomaistarkoituksiin.


title: Hajupommi

text: Suhteellisen harmittomat hajupommit koostuvat ammoniumsulfidista, joka haisee pilaantuneille kananmunille. Ilmaan joutuessaan ammoniumsulfidi muodostaa vetysulfidia. Myös metyylimerkaptaania ja etyylimerkaptaania käytetään hajupommeissa. Näitä aineita on myös haisunäätien hajuaineessa. Heikkoja hajupommeja myydään pilailukaupoissa. Heikot hajupommit eivät pahasta hajusta huolimatta ole vaarallisia.


title: Hajupommi

text: Hajupommi saattaa aiheuttaa allergiareaktioita allergikoille, minkä vuoksi hajupommia ei tule räjäyttää missä tahansa.


title: Tumnus

text: Tumnus-fauni on C. S. Lewisin Narnia-kirjojen henkilöhahmo. Tumnus esiintyy merkittävässä osassa kirjassa "Velho ja leijona", ja pienempi rooli sillä on kirjoissa "Hevonen ja poika" sekä "Narnian viimeinen taistelu".


title: Tumnus

text: Ulkonäöltään Tumnus muistuttaa vyötäröstä ylöspäin miestä, mutta hänellä on vuohen sääret ja sorkat (kirjan mukaan jalkojen karvapeite on kiiltävän musta, mutta elokuvassa karva on ruskeaa). Tumnuksella on pitkä häntä, jota se kannattelee käsivarrellaan (tässäkin elokuva poikkeaa kirjasta: elokuvassa Tumnuksella on lyhyt häntä). Tumnuksen iho on punertava, hänellä on lyhyt pujoparta ja kiharat hiukset, joiden keskellä näkyvät sarvet.


title: Tumnus

text: Tumnus on ensimmäinen henkilö, jonka Lucy Pevensie kohtaa tultuaan Narniaan. Lewis on kertonut Narnian tarinoiden lähteneen liikkeelle ajatuksesta faunista, joka kantaa sateenvarjo kädessä paketteja lumihangessa. Juuri tuossa tilanteessa Lucy tapaa Tumnuksen, joka säikähtää niin kovin, että pudottaa kaikki paketit käsistään.


title: Tumnus

text: Vuonna 2005 ensi-iltansa saaneessa elokuvassa "Velho ja leijona" Tumnusta näyttelee James McAvoy.


title: The Monsterican Dream

text: The Monsterican Dream on hard rock -yhtye Lordin toinen albumi, joka julkaistiin huhtikuussa 2004. Albumista julkaistiin myös rajoitettu erikoisversio "The Monsterican Dream Limited Edition", joka sisältää "The Kin" -nimisen lyhytelokuvan, jossa yhtyeen jäsenet esiintyvät. Albumin tunnetuin kappale lienee myös singlenä julkaistu "Blood Red Sandman". Useat yhtyeen kuuntelijat eivät pitäneet albumin raskaammasta ja vakavammasta tyylistä. Albumin kansivihosta löytyy Mr. Lordin piirtämä kuvitus jokaiselle kappaleelle.


title: The Monsterican Dream

text: Elokuussa 2003 Lordi alkoi suunnitella toista albumiaan. Koska debyyttialbumi "Get Heavylle" kaikki kappaleet teki Mr. Lordi, yhtye päätti, että toiselle levylle kaikki tekevät musiikkia. Yhteensä kappaleita syntyi 37 ja niistä tehtin demoversiot. Lopulta levylle päätyi yhdet kappaleet Amenilta, Kalmalta sekä Enarylta. Kita teki levylle kaksi kappaletta ja Mr. Lordi seitsemän.


title: The Monsterican Dream

text: Yhtye piti raateja, joissa äänestettiin kappaleita levylle. Yhtyeen jäsenet pitivät myös "varjoraateja" ystävilleen, jotta mielipiteitä saataisiin enemmän. Levyn kappalelista lyötiin lukkoon Munkkivuoren Carrolssilla. Paikalla oli yhtyeen lisäksi Ari Tiainen sekä levyn tuottaja Hiili Hiilesmaa.


title: The Monsterican Dream

text: Levyn teossa tuli kiire. Äänitykset oli aloitettava, vaikka kappaleiden sovitukset eivät olleet valmiita. Amenin studioaikaa oltiin lyhennetty alkuperäisestä kymmenestä päivästä viiteen päivään. Tästä syystä hän stressasi niin paljon, että meni täysin lukkoon, eikä osannut enää soittaa edes kolmea perussointua peräkkäin. Hiilesmaa totesi, että homma ei toimi, kaikkia kappaleita ei saataisi äänitettyä aikataulussa. Jotakin piti jättää pois.


title: The Monsterican Dream

text: Tuottajalle annetut ohjeet olivat myös ongelma. Kallonen oli sanonut Hiilesmaalle, että Lordista tehtäisiin Suomen Rammstein. Kallonen oli tehnyt päätöksen yksin, kysymättä yhtyeen mielipidettä. Hiilesmaa selitti Kalloselle, että ei tästä voi metallilevyä tehdä, Lordi on rockyhtye. Yhtye oli omasta mielestään lähtenyt tekemään rocklevyä.


title: The Monsterican Dream

text: Levyn rummut ja bassot äänitettiin Finnvoxilla. Kitarat ja laulut nauhoitettiin MD-studiolla ja Hip-studiolla pianot sekä taustalaulut. Kita opiskeli musiikkiteknologiaa ja halusi äänittää taustalaulut itse. Hän huomasi, että oli vaikeaa laulaa ja äänittää samaan aikaan omaa lauluaan. Lordin laulustemmat ovat kolmiäänisiä ja niissä on oktaavituplaukset. Kita äänitti viisi eri ääntä Mr. Lordin laulun ympärille. Kita äänitti jokaisen viisi ääntä neljästi, jotta äänimaailma olisi monipuolinen. Taustalaulujen äänittäminen yhteen kappaleeseen kesti kaksi ja puoli tuntia.


title: The Monsterican Dream

text: Esikoisalbumi "Get Heavystä" poiketen "The Monsterican Dreamilla" Lordi oli siirtynyt raskaampaan ja synkempään suuntaan. Kappaleisiin on lisätty myös erikoisefektejä. Edellisellä albumilla ei erikoisefektejä ollut, sillä miksaaja (Kevin Shirley) oli jättänyt ne lopullisista versioista pois. "The Monsterican Dreamilla" kaikki yhtyeen jäsenet ovat vaikuttaneet. Levyn kruunaa Enaryn pianosoolo "Magistra Nocte".


title: The Monsterican Dream

text: Myynniltään albumi oli pettymys, eikä se ylittänyt ilmestymisvuonnaan kultalevyrajaa. Albumilta julkaistut singlet eivät saaneet kovin paljon radiosoittoa eivätkä useat yhtyeen kuuntelijat pitäneet albumin raskaasta ja synkästä tyylistä. Vuoden 2006 Euroviisuvoiton myötä kaikkien Lordi-albumien myynti elpyi ja myös "The Monsterican Dream" sai myytyä kultaa (15 000) kaksi vuotta ilmestymisen jälkeen. Nykyisin albumia on myyty Suomessa 33 000 kappaletta ja se on ylittänyt platinarajan.Lisäksi albumi sisältää musiikkivideon kappaleesta "Blood Red Sandman".


title: The Monsterican Dream

text: Albumilta julkaistiin kaksi singleä. Kappaleesta "Blood Red Sandman" tehtiin myös musiikkivideo.


title: Jeff Smith

text: Jeff Smith (s. 27. helmikuuta 1960 McKees Rock, Pennsylvania, Yhdysvallat) on yhdysvaltalainen sarjakuvataiteilija, joka tunnetaan parhaiten sarjakuvasta "Luupäät" ().


title: Jeff Smith

text: Smith syntyi McKees Rockissa, mutta perhe muutti jo hänen lapsuudessaan Columbukseen Ohioon, missä hän asuu edelleen. Smith päätti ryhtyä sarjakuvapiirtäjäksi yhdeksänvuotiaana, kun eräs luokkatoveri toi kouluun näytille Walt Kellyn "Pogo"-sarjakuvia. Smithin ensimmäinen julkaistu sarjakuva alkoi ilmestyä Ohion osavaltionyliopiston opiskelijalehti "The Lanternissä" vuonna 1982. Strippisarja "Thorn" esitteli myöhemmin "Luupäistä" tunnetut keskushenkilöt, kuten Luupään serkukset ja Venlan mummoineen.


title: Jeff Smith

text: Vuonna 1986 Smith oli mukana perustamassa Ohioon mainostuotantoon keskittynyttä Character Builders -animaatiostudiota. Hän on työskennellyt myös Disneyn animaatiostudiolla. Hänen läpimurtonsa tuli jo heti vuonna 1991 alkaneen "Luupäät"-sarjakuvan ensimmäisen numeron myötä. Sarjakuva ilmestyy Smithin oman kustantamon Cartoon Booksin kautta.


title: Jeff Smith

text: "Luupäissä" näkyy vaikutteita muun muassa Smithin lapsuuden sarjakuvista: Walt Kellyn Pogosta, Charles Schulzin Tenavista, Gary Trudeaun Doonesburysta ja Carl Barksin ankkaseikkailuista. Toisaalta hän on kertonut, että 1980-luvun keskivaiheilla ilmestyneet sarjakuvaromaanin uranuurtajat, Frank Millerin "", Art Spiegelmanin "Maus" sekä Alan Mooren ja Dave Gibbonsin "Vartijat", saivat hänet uskomaan, että hän voisi kertoa suuren tarinan sarjakuvan avulla. Omakustannesarjakuvalehtinä vuosina 1991–2004 julkaistusta "Luupäistä" tuli lopulta 1 300-sivuinen sarjakuvaromaani. Smith oli aluksi yrittänyt tarjota sarjakuvaansa isoille kustantamoille, mutta turhaan.


title: Jeff Smith

text: Vuonna 2003, "Luupäiden" tarinan lähetessä loppuaan, Smith alkoi työstää DC Comicsille 200-sivuista Kapteeni Marvel -tarinaa. Se julkaistiin ensin neljänä lehtenä vuonna 2007 ja koottiin sitten kovakantiseksi kirjaksi "Shazam! The Monster Society of Evil".


title: Jeff Smith

text: Kapteeni Marvelin jälkeen Smith palasi omakustanteiden pariin ja aloitti varttuneemmille lukijoille suunnatun sarjakuvan "RASL", joka kertoo ulottuvuushyppyihin erikoistuneesta taidevarkaasta. "RASL:n" ensimmäinen numero ilmestyi maaliskuussa 2008.


title: Jeff Smith

text: Smith on saanut useita palkintoja, muun muassa National Cartoonists Society Comic Book Awardin vuosina 1995, 1996, 1998 ja 2000 sekä Harvey Awardsin Best Cartoonist -palkinnon vuosina 1994, 1995, 1996, 1997, 1999, 2000 ja 2003.


title: Jeff Smith

text: Smith oli kutsuvieraana Helsingin sarjakuvafestivaaleilla vuonna 2004.


title: Lars Sörensen

text: Lars Erling Sörensen (s. 13. helmikuuta 1959 Turku) on suomalainen yleisurheilija. Sörensen menestyi 1980-luvulla parhaiten estejuoksussa, mutta hän juoksi myös keski- ja kestävyysmatkoja.


title: Lars Sörensen

text: Sörensen voitti 3 000 metrin esteiden Suomen mestaruuden Lahdessa vuonna 1985 ajalla 8.29,37 . Hopealla hän oli 1986, 1987 ja 1989. Lisäksi hän saavutti 5 000 metrillä pronssia vuonna 1983 ja hopeaa 1 500 metrin juoksussa 1982.


title: Lars Sörensen

text: Sörensenin ennätys esteissä oli 17. heinäkuuta 1984 Tukholmassa juostu 8.27,27. Ajallaan hän on matkan kahdenneksitoista nopein suomalainen . Vuonna 1975 hän juoksi Maarianhaminassa 2 000 metrin matkalla 16-vuotiaiden Suomen ennätysajan 5.30,0.


title: Lars Sörensen

text: Seuratasolla Sörensen edusti Raision Kuulaa ja Saarijärven Pullistusta (vuodesta 1989).


title: Ypäjän Hevosopisto

text: Ypäjän Hevosopisto on Ypäjän kunnassa sijaitseva maatalousalan oppilaitos. Hevosopiston päätehtävänä on hevosalan ammatillisen perus-, jatko- ja täydennyskoulutuksen järjestäminen. Opistolla voi kouluttautua muun muassa hevostenhoitajaksi, ratsastuksenohjaajaksi ja -opettajaksi. Ammatillisen koulutuksen lisäksi Hevosopisto tarjoaa lyhytkursseja, nuorten hevosten koulutusta ja palveluja matkailijoille sekä järjestää vuosittain lukuisia ratsastuskilpailuja ja muita hevostapahtumia, joista merkittävin on Finnderby.


title: Ypäjän Hevosopisto

text: Ypäjän Hevosopisto on Pohjoismaiden suurin hevosalan koulutusta järjestävä oppilaitos. Opiskelijoita on vuosittain noin 250 ja talleissa on tilaa 400 hevoselle. Opisto omistaa noin 150 hevosta, ja Hevosopiston kanssa rinnan toimivan MTT:n hevostutkimusyksikön hevoset ovat myös opetuskäytössä.


title: Ypäjän Hevosopisto

text: Ypäjän Hevosopisto perustettiin vuonna 1993 Ypäjän Hevostalousoppilaitoksen ja Suomen Ratsastusopiston tilalle. Opiston toiminnasta vastaa Hevosopisto Oy. Hevosopiston omistavat Suomen valtio, Forssan, Jokioisten ja Ypäjän kunnat sekä Suomen Hippos ry ja Suomen Ratsastajainliitto ry.


title: Ypäjän Hevosopisto

text: Hevosopiston ratsastuskoulu on Suomen Ratsastajainliiton hyväksymä. Vastaavan ratsastuksenopettajan apuna toimivat ratsastuksenohjaajalinjan opiskelijat. Ratsastuskoululla järjestetään joka kesä leirejä niin aloittelijoille kuin kokeneemmillekin ratsastajille. Ratsastusseura Ypäjän Ratsastajat ry eli YR toimii tiiviissä yhteistyössä Hevosopiston kanssa.


title: Ypäjän Hevosopisto

text: Ypäjän Hevosopiston alueella sijaitsee myös vuonna 2006 perustettu Suomen Hevosurheilumuseo.


title: Ypäjän Hevosopisto

text: Hevosopisto sijaitsee Ypäjän Siittolanmäellä Ypäjän Kartanonkylässä, jossa on kasvatettu hevosia jo 1800-luvulla. Puolustuslaitoksen Hevoshuoltokoulu aloitti toimintansa Kartanonkylän kartanon mailla vuonna 1934, ja vuonna 1937 perustettiin sen rinnalle Valtion hevossiittola, jonka tehtävänä oli Suomen hevosjalostuksen edistäminen ja työntekijöiden kouluttaminen. Tehtävät olivat siis samat, joita nykyisin jatkavat Hevosopisto sekä MTT:n hevostutkimus. 1930-luvulla rakennetut tallit ovat edelleen käytössä.


title: Ypäjän Hevosopisto

text: Vuonna 1955 puolustuslaitoksen yksikkö siirtyi Niinisaloon. Hevossiittolan toimintaa muutettiin tarkoituksenmukaisemmaksi ja siittolan nimeksi tuli Valtion hevosjalostuslaitos. Laitoksen tärkeimpänä tehtävänä oli hevosjalostus ja siihen liittyvä tutkimustoiminta. Myös hevostalouskoulun opetuksen tehokkuutta parannettiin muun muassa rakentamalla kengitys- ja metallityöpaja. Hevostalouskoulu toimi vuodesta 1937 vuoteen 1962 ja maatalousseppäkoulu sen rinnalla 1948–1962. Sodan aikana vuosina 1942–1945 kursseja ei järjestetty.


title: Ypäjän Hevosopisto

text: Laitoksen nimi muuttui jälleen vuonna 1961. Uudeksi nimeksi tuli Ypäjän maataloudelliset oppilaitokset. Tämän jälkeen nimi on muuttunut vielä Ypäjän maatalousoppilaitokseksi ja vuonna 1989 Ypäjän Hevostalousoppilaitokseksi. Vuonna 1972 Suomen Ratsastusopisto (SRO) aloitti toimintansa. Se oli Suomen Ratsastajainliiton kannatusyhdistyksen omistama yksityinen urheiluopisto. SRO koulutti ratsastuksenohjaajia ja -opettajia. SRO rakennutti Ypäjälle tallin (nykyisin Hevosopiston ratsastuskoulun käytössä) sekä Ypäjä-hallin.


title: Ypäjän Hevosopisto

text: Siittolassa on kasvatettu enimmäkseen suomenhevosia. Parhaista kasvateista mainittakoon ravihevoset Uskoton (s.1954), Systi (s.1969), Pysteri (s.1984), kaksinkertainen ravikuningas Pette (s.1984) sekä Taikuri (s.1987) ja ratsut Kelmi (s.1979), Opetus (s.1983), Rysykkä (s.1985), Samuli (s.1986) ja Jaime (s.1995). Kaikki edellä mainitut ratsut ovat voittaneet Suomen mestaruuden joko koulu-, este- tai kenttäratsastuksessa.


title: Ypäjän Hevosopisto

text: Puolustuslaitoksen Ratsukoulun yhteyteen perustettiin vuonna 1941 Valtion hevossiittolan rinnalle lämminverisiittola marsalkka Mannerheimin käskystä. Jalostusmateriaali koostui tuolloin Neuvostoliitosta peräisin olleista sotasaalishevosista. Ratsuväki jalkautettiin vuonna 1947, mutta puolustusvoimien ratsujalostus jatkui vuoteen 1955 asti, jolloin se eduskunnan päätöksellä lopetettiin. Valtion hevosjalostuslaitos aloitti lämminverijalostuksen 1980-luvulla. Ensimmäiset lämminveriratsutammat hankittiin Saksasta ja ne olivat hannover-rotuisia.


title: Ypäjän Hevosopisto

text: Siittolanmäellä syntyy edelleen joka kesä useita varsoja. Vuonna 2005 varsoi kuusi Hevosopiston omistamaa tammaa ja seitsemän MTT:n tammaa.


title: Ypäjän Hevosopisto

text: Siittolanmäellä on asunut useita Suomen presidenttien omistamia hevosia. Marsalkka Mannerheimin ratsutamma Käthy vietti viimeiset vuotensa Ypäjällä ja on myös haudattu sinne. Käthyn haudan muistokivi paljastettiin vuonna 1991. Presidentti Kekkosen lahjoituksena saamat orlovravuritammat Kaunotar (alkuperäiseltä nimeltään Krasavitsa) ja Suosikki (Balovnitsa) olivat sijoitettuina Valtion hevossiittolaan. Molemmat tammat varsoivat Ypäjällä. Vuonna 1959 Kekkoselle lahjoitettiin vielä kolmas orlov-hevonen, ori Lento, joka niin ikään muutti Ypäjälle.


title: Ypäjän Hevosopisto

text: Presidentti Koivisto sai Kazakstanin presidentti Nazarbajevilta vuonna 1992 doninhevosen nimeltä Zaslon. Myöhemmin Zaslon päätyi Hevosopiston ratsastuskoululle, jossa se oli suosittu ja toimiva opetushevonen.


title: Ypäjän Hevosopisto

text: Nykyisin Hevosopistolla asuu presidentti Tarja Halosen suomenhevostamma Ypäjä Tarja. Hevosen lahjoittivat Haloselle Hevosopisto ja Ypäjän kunta.


title: Ypäjän Hevosopisto

text: Ypäjä Tarjan lisäksi Hevosopistolla asustelee 28. huhtikuuta 2012 syntynyt suomenhevostamma Ypäjä Juulia, joka on presidentti Sauli Niinistön hevonen.


title: Ypäjän Hevosopisto

text: Hevosopiston alueelle ulottuu Museoviraston vuonna 2009 valtakunnallisesti merkittäväksi rakennetuksi kulttuuriympäristöksi määrittelemä Jokioisten kartanon ja Loimijokilaakson viljelymaisema, ja myös itse opiston ja entisen hevosjalostuslaitoksen alue, joka on muodostunut Jokioisten kartanosta vuonna 1792 erotetun ja vuonna 1915 siihen uudelleen liitetyn Kartanonkylän kartanon ympärille, on valtakunnallisesti merkittävä rakennettu kulttuuriympäristö. Alueen rakennuskantaan kuuluvat muun muassa Kartanonkylän kartanon päärakennus ja muita rakennuksia sekä armeijan omistuskaudella 1930-luvulla rakennetut suuret punatiiliset tallit.


title: Johanna Strang-Ginouves

text: Johanna Strang-Ginouves on suomalainen matkaratsastaja, joka asuu ja kilpailee Ranskassa ja kilpailee arabianhevosilla. Hän on edustanut Suomea monissa ulkomaisissa arvokilpailuissa.


title: Johanna Strang-Ginouves

text: Vuoden 2005 tammikuussa Strang-Ginouves osallistui matkaratsastuksen MM-kilpailuihin Dubaissa hevosellaan "Etincelle Larzac". Matkana maailmanmestaruuskilpailussa oli vaativa 160 km. Strang-Ginouvesin keskivauhti oli kova (15,72 km/h) ja tuloksena hienosti 45. sija. Starttaajia kisoissa oli 175, joista hyväksytyn tuloksen sai vain 61 ratsastajaa.


title: Johanna Strang-Ginouves

text: Euroopan mestaruuskilpaillut matkaratsastuksessa kilpailtiin 26. elokuuta 2005 Ranskassa 160 kilometrin CEI****-matkalla. Strang-Ginouves sijoittui viidenneksi tammallaan "Felizja ox". Vuonna 2005 hänet rankattiinkin matkaratsastuksen lopullisella maailmanrankinglistalla 16. sijalle. Hän osallistui myös 2006 MM-kilpailuun Aachenissa, mutta joutui keskeyttämään kilpailun hevosen ("Felizja ox") kaaduttua sateen vuoksi liukkaalla nurmikolla.


title: Johanna Strang-Ginouves

text:
Strang-Ginouves on käynyt Suomessa pitämässä luentoja ja seminaareja matkaratsastuksesta sekä valmennuksia. Hänet on EM-kilpailusijoituksen ansiosta palkittu Suomen Ratsastajainliiton (SRL) järjestyksessä 36. mestariratsastajamerkillä. Strang-Ginouves valittiin myös Vuoden Ratsastajaksi 2005 saman vuoden suoritusten perusteella.
Vuonna 2005 Strang-Ginouves oli maailman FEI ranking listalla kymmenen parhaan joukossa.


title: Johanna Strang-Ginouves

text: Taustaltaan Strang-Ginouves on valtiotieteilijä ja töissä Pariisissa hallintotehtävissä kansainvälisessä organisaatiossa.


title: Marija Vasiltšikova

text: Prinsessa Marija Vasiltšikova (; 11. tammikuuta 1917 Petrograd - 21. elokuuta 1978 Lontoo) oli venäläinen aatelinen, joka otti osaa 20. heinäkuuta 1944 Adolf Hitlerin murhayritykseen.


title: Marija Vasiltšikova

text: Prinsessa Marija Vasiltšikova syntyi Pietarissa, Venäjän keisarikunnassa. Hänen perheensä oli venäläisiä aristokraatteja, jotka pakenivat lokakuun vallankumousta vuonna 1917. Vasiltšikova asui pakolaisena Weimarin tasavallassa ja Ranskassa sekä Liettuassa aina toiseen maailmansotaan asti.


title: Marija Vasiltšikova

text: Toisen maailmansodan aikana Vasiltšikova ja tämän sisko Tatiana Metternich matkustivat Berliiniin. Maattomina ihmisinä he onnistuivat hankkimaan työluvan. Sen jälkeen, kun he saivat työtä Auswärtiges Amtista (Saksan ulkoministeriö), Mariesta tuli tohtori Adam von Trott zu Solzin sihteeri, joka oli Hitlerin salamurhan takana.


title: Marija Vasiltšikova

text: Kun salamurha epäonnistui, monet juonessa olleet Vasiltšikovan ystävät ja työtoverit tapettiin. Adam von Trott zu Solz teloitettiin, ja Vasiltšikova pakeni Berliinistä Wieniin, missä hän toimi sairaanhoitajana sodan loppuun saakka.


title: Marija Vasiltšikova

text: Kenraali George S. Pattonin johtama Yhdysvaltain maavoimien 3. armeija löysi Vasiltšikovan 4. toukokuuta 1945 Gmundenin ulkopuolelta. Vasiltšikova oli töissä tulkkina armeijassa, mutta sairastui tulirokkoon ja joutui sairaalaan. Kun Vasiltšikova parantui, hän nai Yhdysvaltain armeijan kapteenin Peter G. Harndenin. Pariskunta asettui asumaan Pariisiin, missä Harnden avasi arkkitehtitoimiston. Sen jälkeen, kun Harnden kuoli vuonna 1971 Barcelonassa, Vasiltšikova muutti Lontooseen, missä kuoli leukemiaan 12. elokuuta 1978.


title: Sapeli

text: Sapeli on käyrä, yksiteräinen miekka. Sapeleita käyttivät muun muassa merisotilaat ja etenkin ratsuväki. Sana ”sapeli” tulee unkarin kielen sanasta ”szablya” (”työkalu leikkaamiseen”, johdannainen termistä szabni, ”leikata”). Unkarilaiset toivatkin tämän aseen Eurooppaan 900-luvulla.


title: Sapeli

text: Varsinaisesti siis aseen alkuperän voidaan arvella olevan Aasiasta. Aseen toista muotoa, käyräsapelia (, persian sanasta "shamshir", miekka), jonka terä on kaarevampi ja päättyy usein eräänlaiseen koukkumaiseen ulokkeeseen, käyttivät Keski-Aasiassa mongolit, tataarit ja turkkilaiskansat ylipäätään. Käyräsapeli tunnettiin aasialaisena, itäisenä aseena Euroopassa, ja muun muassa Karjalan vaakunassa ovat länsimaista suoraa, kaksiteräistä miekkaa sekä käyräsapelia pitelevät kädet.


title: Estlink

text: Estlink on kahden merikaapelin muodostama sähkönsiirtoyhteys, joka yhdistää Suomen ja Viron sähköverkot toisiinsa. Yhteyden ensimmäinen kaapeli, Estlink 1 otettiin käyttöön vuoden 2006 lopulla ja toinen, Estlink 2, vuoden 2013 lopulla. Kahden merikaapelin yhteenlaskettu siirtokapasiteetti on noin 1 000 megawattia.


title: Estlink

text: Estlink 1 on Nordic Energy Link -yhtiön rakennuttama 106 kilometriä pitkä sähkönsiirtokaapeli, josta 74 kilometriä kulkee Suomenlahden alitse. Kaapeliyhteys vihittiin käyttöön 4. joulukuuta 2006. Kaapelin siirtokapasiteetti on 350 MW, vuositasolla kaapelia pitkin voidaan siirtää kaksi terawattituntia sähköenergiaa. Kaapelissa on 150 kilovoltin tasajännite, joka muutetaan Espoon siirtoasemalla 400 kV ja Harkun siirtoasemalla 330 kV vaihtojännitteeksi. Merikaapelin ja sen vaatimat muuntamot toteutti ABB. Estlink maksoi noin 110 miljoonaa euroa, josta Nordic Energy Link vastasi omalla pääomallaan viidesosasta. Pohjoismaiden investointipankki on lainannut hankkeeseen 53 miljoonaa euroa ja SEB Eesti Ühispank 31 miljoonaa euroa.


title: Estlink

text: Kaapeli siirtyi suomalaisen Fingridin ja virolaisen Eleringin yhteisomistukseen vuonna 2013, kun yhtiöt ostivat kaapelin AS Nordic Energy Linkiltä 77,6 miljoonalla eurolla.


title: Estlink

text: Estlink 2 on Fingridin ja Eleringin yhdessä omistama sähkönsiirtokaapeli Viron Püssistä Porvoon Anttilaan. Yhteyden siirtokapasiteetti on 650 megawattia. Yhteyden pituus on 170 kilometriä, josta 145 kilometriä on merikaapelia. Kaapeli otettiin virallisesti käyttöön 7. helmikuuta 2014, joskin kaapeli oli sähkömarkkinoiden käytössä jo koekäyttöjaksolla eli 6. joulukuuta 2013 alkaen. Hankkeen budjetti oli 320 miljoonaa euroa, josta EU-tukea oli 100 miljoonaa euroa.


title: Estlink

text: Talous- ja viestintäministeri Edgar Savisaaren mukaan Estlink on nyky-Viron tärkein energiahanke.


title: Roni Martin & Jukka Orma Tanssiinkutsu

text: Roni Martin & Jukka Orma Tanssiinkutsu on suomalainen yhtye, joka levytti moderneja tulkintoja Pentti Saarikosken runokokoelmasta "Maailmasta" vuodelta 1961. Se on taltiointi Roni Martinin säveltämistä ja Jukka Orman sovittamista kappaleista, jotka saivat ensiesityksensä Helsingin Juhlaviikkojen Huvilateltassa kesällä 2004. Tämän jälkeen esitys kiersi Suomea 13:ssa eri kaupungissa. Levyssä yhdistyy mm. soul, funk, jazz, rock ja flamenco ja siinä on todennäköisesti ensimmäinen Suomessa levynä julkaistu rock-kokoonpanon ja flamencotanssijan yhteistyö. Julkaisun kannessa on Rosa Liksomin näkemys Pentti Saarikoskesta eli "Jaloilleen noussut siili". Ilmestymisvuonnaan levy mm. valittiin yhdeksi kriitikoiden vuoden levyistä Helsingin Sanomissa.


title: Publius Sulpicius Quirinius

text: Publius Sulpicius Quirinius (, "Kyrenios", noin 45 eaa – 21 jaa) oli roomalainen aristokraatti ja senaattori. Hänet muistetaan parhaiten Syyrian maaherrana, joka suoritti väestönlaskennan ja verollepanon Juudeassa vuonna 6.


title: Publius Sulpicius Quirinius

text: Quirinius syntyi Lanuviumin kaupungissa lähellä Roomaa. Suku oli varakas, mutta kukaan sen jäsenistä ei ollut päässyt senaattiin asti. Augustuksen valtaantulo avasi tien korkeampiin virkoihin Quirinuksen tapaisille henkilöille. Vuonna 15 eaa Augustus nimitti Quiriniuksen Kreetan ja Kyrenen provinssin kuvernööriksi prokonsulin arvolla. Roomalaiset urat seurasivat yleistä kaavaa "cursus honorumia", jonka mukaan prokonsuliksi ei voitu nimittää henkilöä, joka ei aikaisemmin ollut toiminut preettorina. Voimme siis olettaa, että Quirinius oli toiminut preetorina ennen vuotta 15 eaa. ja että hän oli tuolloin ainakin 30-vuotias. Kyrenessä Quirinius soti Saharan aavikolla asuvia heimoja vastaan. Palattuaan Roomaan hänet nimitettiin vuonna 12 eaa. konsuliksi. Pian Augustus nimitti hänet Galatian ja Pamfylian maaherraksi.


title: Publius Sulpicius Quirinius

text: Vuoden 1 eaa. paikkeilla Augustus otti Quirinuksen lapsenlapsensa Gaius Caesarin opettajaksi ("rector"). Augustus suunnitteli Gaiuksesta omaa seuraajaansa ja halusi, että tämä saisi nähdä, miten provinsseja hallittiin. Quirinus lähti Gaiuksen mukana Lähi-itään, jossa kruununperillinen sai tavata Parthian uuden kuninkaan Fraatakeen. Kun roomalaiset Gaius Caesarin johdolla hyökkäsivät Armeniaan, oli Quirinus luultavasti tämän mukana neuvonantajana. Gaius Caesar kuoli kuitenkin taistelussa saamiinsa vammoihin vuonna 3.


title: Publius Sulpicius Quirinius

text: Pian tämän jälkeen Augustus nimitti Quiriniuksen Syyrian maaherraksi. Kyseessä oli tärkeä provinssi johon oli sijoitettu peräti neljä legioonaa - (III Gallica, VI Ferrata, X Fretensis, XII Fulminata). Syyrian eteläpuolella ollut Juudea oli myös rauhaton sen jälkeen kun kuningas Herodes Arkhelaos oli tullut niin epäsuosituksi, että Juudean asukkaat turvautuivat Rooman apuun. Juudeasta tuli tämän jälkeen osa Rooman valtakuntaa ja sen Syyrian provinssia. Juudeaa johtamaan Augustus nimitti prefektin. Quirinius määrättiin auttamaan uuden alueen verotuksen järjestämisessä.


title: Publius Sulpicius Quirinius

text: Augustuksen kuollessa vuonna 14 oli Quirinius jo vanha mies. Hän meni silti vielä uusiin naimisiin Aemilia Lepidan kanssa, joka oli triumviri Lepiduksen lapsenlapsi. Vuonna 20 Lepida tuli raskaaksi, mutta Quirinius ei tunnustanut jälkeläistä omakseen. Quirinius kuoli seuraavana vuonna.


title: Publius Sulpicius Quirinius

text: Quirinius mainitaan Raamatun Luukkaan evankeliumissa. Vanhassa vuoden 1938 käännöksessä hänet tunnettiin nimellä Kyrenius.


title: Publius Sulpicius Quirinius

text: Juudea liitettiin osaksi Rooman valtakuntaa ja Syyrian provinssia pian Herodeksen kuoleman jälkeen vuonna 6. Quirinius sai tehtäväkseen järjestää verotuksen alueella. Uusi verotusjärjestelmä aiheutti kuitenkin tyytymättömyyttä maanviljelijöiden keskuudessa.


title: Publius Sulpicius Quirinius

text: Luukkaan evankeliumin kertomus väestönlaskennasta on historiallisen paikkaansapitävyyden kannalta ongelmallinen. Väestönlaskenta tapahtui tosiasiassa vuonna 6 jaa, kymmenen vuotta Herodeksen kuoleman jälkeen (4 eaa). Evankeliumien mukaan Jeesus syntyi Herodeksen valtakaudella. Keisari Augustuksen aikaan Rooman valtakunnassa ei toteutettu koko valtakuntaa koskevaa verollepanoa. Roomalainen väestölaskenta ei myöskään edellyttänyt ihmisten matkustavan kodeistaan kaukana oleviin esi-isiensä maihin. Joosef ja hänen perheensä asuivat Galileassa, eikä Juudean väestölaskenta olisi näin koskenut heitä.


title: Pernilla Wiberg

text: Pernilla Wiberg (15. lokakuuta 1970, Norrköping) on ruotsalainen alppihiihtäjä. Hän on voittanut olympiakultaa suurpujottelussa 1992 Albertvillessä ja alppiyhdistetyssä 1994 Lillehammerissa. Syöksylaskussa hän saavutti olympiahopeaa 1998 Naganossa. Maailmanmestaruuden Wiberg voitti suurpujottelussa 1991 Saalbachissa, pujottelussa ja alppiyhdistetyssä 1996 Sierra Nevadassa sekä toistamiseen alppiyhdistetyssä vuonna 1999 Vailissa. MM-kisoissa hän saavutti myös hopeaa pujottelussa 1999 ja pronssia syöksylaskussa 1997. Alppihiihdon maailmancupin kokonaisvoiton Wiberg saavutti kaudella 1996/1997 jolloin hän voitti myös pujottelucupin. Hän on voittanut 24 maailmancupin osakilpailua (14 pujottelussa, 3 supersuurpujottelussa sekä alppiyhdistetyssä, 2 suurpujottelussa sekä syöksylaskussa). Vuosina 2002–2010 hän toimi Kansainvälisen olympiakomitean urheilijakomission jäsenenä.


title: Virginie Despentes

text: Virginie Despentes (s. 13. kesäkuuta 1969 Nancy) on ranskalainen feministi, kirjailija, kääntäjä ja ohjaaja. Esikoisteos "Pane mua" ("Baise-moi") sai paljon huomiota. Myöhemmin Despentesiltä on käännetty suomeksi kirjat "Kauniita asioita" ja "Teen spirit" sekä "King Kong -tyttö". Despentesin kirjallisen tuotannon teemoja ovat porno ja prostituutio, joita Despentes puolustaa samalla, kun arvostelee perinteisiä moraalikäsityksiä ja kieltäytyy naisille annetusta uhrin roolista.


title: Virginie Despentes

text: Despentes kävi sekakoulun ja muutti pois kotoa 17-vuotiaana. Hänen vanhempansa eivät kontrolloineet tytärtään tämän sukupuolen vuoksi ja juuri tämän Despentes sanoo olevan syynä siihen, että hän heräsi feminismiin niin myöhään: "Sukupuoli ei ollut aikoihin rajoittanut tekemisiäni. -- Avasin pankkitilin omalla nimelläni ajattelematta, että vasta minun sukupolveni naisilla oli siihen oikeus ilman isän tai aviomiehen suostumusta."


title: Virginie Despentes

text: Despentesin tuotannossa tulee usein esiin raiskausteema ja Despentes tietää omasta kokemuksestaan millaista on joutua raiskatuksi. Hän liftasi 17-vuotiaana kaverinsa kanssa Pariisista kotikaupunkiinsa ja hänet joukkoraiskattiin. Hän kuvailee raiskaustaan "King Kong -tytössä".


title: Virginie Despentes

text: Toinen Despentesin vahvoista teemoista on prostituutio, jonka puolestä hän puhuu niin kirjoissaan kuin haastatteluissaan ja esiintymisissään. Despentes harjoitti prostituutiota satunnaisesti kaksi vuotta. Hän aloitti prostituution vuonna 1991 työskennellessään supermarketissa minimipalkalla. Despentes oli aiemmin ollut Minitelin valvojana ja nähnyt, miten miehet tarjosivat naisille suuria summia seksistä. Hän kuvaili tunnettaan, että oli kuin "jokin ympärilläni oli muuttunut eikä mikään ollut ennallaan". Despentesille prostituutio oli "ratkaisevan tärkeä etappi raiskauksen jälkeisessä eheytymisessä. Otin seteli seteliltä vahingonkorvausta siitä mikä minulta oli viety väkivalloin." Kirjailijanuransa aikana Despentes on kuvannut näkyvän kirjailijahenkilön markkinointia todella samanlaiseksi kuin prostituutiota. Despentes pyrkii rikkomaan prostituutioon liittyviä tabuja ja parantaa näin siihen liittyvää lainsäädäntöä, joka - kuten Despentes esittää - toistaiseksi sallii prostituution vain avioliiton varjolla.


title: Virginie Despentes

text: Despentesin "Pane mua" -romaaniin perustuva, samanniminen elokuva oli Despentesin itsensä ohjaama yhteistyössä Coralie Trinh Thin kanssa. Hän myös muunsi romaaninsa itse elokuvakäsikirjoitukseksi.


title: Latvian jääkiekkomaajoukkue

text: Latvian jääkiekkomaajoukkue edustaa Latviaa kansainvälisissä jääkiekkoturnauksissa. Joukkueen sijoitus IIHF:n vuoden 2017 jääkiekon maailmanrankinglistalla on 12:s.


title: Latvian jääkiekkomaajoukkue

text: Latvian maajoukkue pelasi jääkiekon MM-kisoissa 1930-luvulla, kunnes Neuvostoliitto miehitti Latvian. Neuvostoliiton maajoukkueessa pelasi useita latvialaisia pelaajia muun muassa Helmuts Balderis, Artūrs Irbe. Latvian itsenäistyttyä se palasi Kansainvälisen jääkiekkoliiton jäseneksi omalla maajoukkueellaan. Korkeimman tason MM-kisoihin Latvia nousi vuonna 1997 ja sijoittui heti seitsemänneksi. Sen jälkeen Latvia on pystynyt vakiinnuttamaan paikkansa korkeimmalla tasolla; vuoden 2001 kisoissa Latvia tosin joutui karsintasarjaan, mutta säilytti MM-kisapaikkansa maalieron turvin pelattuaan tasapelin Valko-Venäjän kanssa. Vuosien 2004, 2009 ja 2018 kisoissa Latvia on päässyt pudotuspeleihin, ja joukkue kuuluukin kisojen jokavuotisiin potentiaalisiin yllättäjiin. Tästä todisteena muun muassa vuoden 2005 kisojen maaliton tasapeli Suomen kanssa, voitto Ruotsista luvuin 2–1 vuonna 2009 ja voitto Suomesta luvuin 3–2 vuoden 2014 kisoissa.


title: Sininen taivas

text: Sininen taivas ("Blue Sky") on vuonna 1994 ensi-iltansa saanut yhdysvaltalainen romanttinen draamaelokuva. Sen on ohjannut Tony Richardson, jolle elokuva jäi viimeiseksi ennen kuolemaansa. Elokuvan pääosissa näyttelevät Jessica Lange, Tommy Lee Jones, Powers Boothe, Carrie Snodgress, Amy Locane ja Chris O’Donnell.


title: Sininen taivas

text: "Sininen taivas" kertoo armeijan upseerista, josta oma suorapuheisuus ja vaimon mielenterveysongelmat ovat tehneet armeijan hylkiön. Elokuva valmistui jo vuonna 1991, mutta alkuperäisen elokuvayhtiön konkurssi siirsi elokuvan ilmestymisen vuoteen 1994.


title: Sininen taivas

text: Jessica Lange palkittiin roolistaan parhaan naispääosan Oscarilla ja Golden Globella.


title: Miettusen III hallitus

text: Miettusen III hallitus oli Suomen tasavallan 59. hallitus. Kyseessä oli vähemmistöhallitus, jonka muodostivat Keskustapuolue, RKP ja LKP. Lisäksi hallituksessa oli yksi ammattiministeri.


title: Miettusen III hallitus

text: Miettusen II hallituksen erottua 17. syyskuuta 1976 keskiryhmät alkoivat suunnitella vähemmistöhallituksen muodostamista 21. syyskuuta. Kun Keskusta otti mahdolliseen vähemmistöhallitukseen myönteisen kannan kaksi päivää myöhemmin, pyysi presidentti Kekkonen 27. syyskuuta Martti Miettusta muodostamaan keskustavetoisen vähemmistöhallituksen selvittämään maassa jo vuosia vallinneita taloudellisia ongelmia. Hallitus nimitettiin kaksi päivää myöhemmin 29. syyskuuta. Keskusta sai yhdeksän ministerinsalkkua ja RKP sekä LKP molemmat kolme salkkua. Yksi ministerinsalkku meni sitoutumattomalle ammattiministerille. Kun SDP ei suostunut hyväksymään hallituksen esittämiä maatalousehdotuksia, Keskustapuolue sai aikaan tukisopimuksen oikeistopuolueiden kanssa. Turvautumalla välillisiin verojen korotuksiin hallitus selvisi budjettivaikeuksistaan jo seuraavan talven aikana. Hallitus sai aikaan myös eräitä merkittäviä sosiaalisia uudistuksia. Päätös lasten kokeiluluontoisen kotihoitotuen aloittamisesta ja veteraanien eläkkeiden parannukset olivat Miettusen III hallituksen aikaansaannoksia.


title: Miettusen III hallitus

text: Ahti Karjalaisen nimittäminen talous- ja kansliaministeriksi – tehtävänkuva oli valtiovarainministeri Esko Rekolan luonnehdinnan mukaan melko epämääräinen – ja pääministerin sijaiseksi oli Martti Miettusen nimenomainen vaatimus hallitusta koottaessa. Karjalaisen perinteisesti hoitamalla ulkoministerin paikalla istui hänen sijastaan ulkoministeriön alivaltiosihteeri Keijo Korhonen. Karjalaisen ja Urho Kekkosen jo 1970-luvun alkuvuosina puhjennut välirikko kärjistyi alkuvuodesta 1977, kun Kekkonen alkoi syyttää Karjalaista presidentinvaalikampanjan käymisestä Kekkosen selän takana sekä kehuskelusta henkilökohtaisilla idänsuhteilla ja riippumattomuudella presidentistä. Vaikka Karjalainen pyrki osoittamaan Kekkosen syytösten perustuvan ulkopuolisten – erityisesti presidentin kansliapäällikön Juhani Perttusen ja Neuvostoliiton Helsingin-suurlähettilään Vladimir Stepanovin – panetteluun, heidän välirikkonsa oli peruuttamaton. Karjalaisen ministeriura, joka oli silloin Suomen pisin (5 772 vuorokautta), päättyi Miettusen hallituksen eroon.


title: Miettusen III hallitus

text: Hallitus toimi 29. syyskuuta 1976 – 15. toukokuuta 1977 yhteensä 229 päivää. Hallituksen eron jälkeen aloitti Sorsan II hallitus.


title: John S. Romanides

text: John S. Romanides (15. toukokuuta 1927 Pireus – 2001) oli yhdysvaltalainen ortodoksinen pappi ja professori. Hän toimi Kirkkojen maailmanneuvostossa pitkään ortodoksien edustajana. Hänellä oli dogmaattisen teologian professuuri Brooklinessa Massachusettsissa. Hänellä oli myös professuuri Thessalonikin yliopistossa sekä Libanonissa. Hän kävi debattia muun muassa Ateenan yliopiston johtajan Giorgios Metallinosin kanssa.


title: Renée Adorée

text: Renée Adorée (oikealta nimeltään Jeanne de la Fonte; 30. syyskuuta 1898 Lille, Nord-Pas-de-Calais – 5. lokakuuta 1933 Los Angeles, Kalifornia) oli ranskalainen näyttelijä, joka näytteli Hollywoodin mykkäelokuvissa 1920-luvulla.


title: Renée Adorée

text: Jeanne de la Fonte syntyi Ranskan Lillessä sirkusesiintyjien tyttäreksi 30. syyskuuta vuonna 1898. Jeanne syntyi sirkusteltassa, ja hänellä oli sisar ja veli. Hänen isänsä oli sirkuksen klovni ja äitinsä ratsastaja. Jeanne alkoi esiintyä jo viiden vuoden ikäisenä vanhempiensa kanssa. Jeanne koulutettiin jo lapsena akrobaatiksi, ratsastajaksi ja tanssijaksi.


title: Renée Adorée

text: Teini-ikäisenä hän alkoi näytellä näytelmissä ja pantomiimina, ja matkusti ympäri Eurooppaa näytelmäseurueensa kanssa. Hän oli esiintymässä Venäjällä, kun ensimmäinen maailmansota syttyi, ja hän lähti Lontooseen. Lontoossa hän esiintyi musikaalikomediassa.


title: Renée Adorée

text: Lontoosta hän lähti Yhdysvaltain New York Cityyn, missä hän jatkoi työtään teatterissa. New Yorkissa Jeanne esiintyi musikaaleissa "Oh Uncle", "O' What a Girl" ja "The Dancer and Sunny". Eräänä iltana Fox Film Companyn (nykyään 20th Century Fox) roolittaja tapasi Jeannen teatterilla ja pyysi häntä ottamaan koe-esiintymisen. Koe-esiintyminen kuitenkin epäonnistui ja Jeanne luopui kiinnostuksestaan elokuvantekoa kohtaan. Ystävät kuitenkin kehottivat häntä ottamaan toisen koe-esiintymisen; tuloksena Jeanne sai roolin Claudiana vuoden 1920 elokuvassa "The Strongest", joka oli Jeannen toinen elokuva. Adorée oli tehnyt elokuvadebyyttinsä vuonna 1918 australialaisessa elokuvassa "500 Pounds Reward". Vuonna 1920 studio Fox Film Corporation oli antanut Jeanne de la Fontelle uuden ja eksoottisen nimen, Renée Adorée, joka on ranskaa ja tarkoittaa "uudestisyntynyttä" ja "ihailtua".


title: Renée Adorée

text: Adorée tapasi viisitoista vuotta vanhemman näyttelijän Tom Mooren (1883–1955) New Yorkissa uudenvuodenaattona 31. joulukuuta vuonna 1920. Tom Moore ja hänen veljensä olivat siihen aikaan hyvin menestyneitä Hollywood-näyttelijöitä. Adorée ja Moore menivät vihille Mooren kotona kuusi viikkoa myöhemmin heidän tapaamisestaan 12. helmikuuta vuonna 1921 Kalifornian Beverly Hillsissä. Heidän avioliittonsa ei kuitenkaan kestänyt; he erosivat vuonna 1924.


title: Renée Adorée

text: Adorée teki kuuluisimman roolityönsä Melisandena melodramaattisessa sotaelokuvassa "Suuri paraati" (1925), jossa hänen vastanäyttelijänään on John Gilbert. "Suuri paraati" teki Adoréesta sensaation ja supertähden vain yhdessä yössä. "Suuresta paraatista" tuli yksi Metro-Goldwyn-Mayerin suurimmista menestyselokuvista kautta aikain. "Suuri paraati" on mykkäelokuvakauden toiseksi menestynein elokuva "Kansakunnan syntymisen" (1915) jälkeen. Elokuva sai ylistävän vastaanoton myös kriitikoilta ja monet elokuvahistorijoitsijat pitävät "Suurta paraatia" mykkäelokuvakauden yksi parhaimmista elokuvista. Vuonna 1928 Adorée näytteli Howard Hughesin tuottamassa draamaelokuvassa "The Mating Call", jossa Adoréella on lyhyt alaston uintikohtaus. Alaston uintikohtaus aiheutti siihen aikaan huomattavaa kohua.


title: Renée Adorée

text: Renée Adorée teki muita tunnettuja roolejaan elokuviin "Ai anteeksi!" (1925), "Musta lintu" (1926), "Boheemielämää" (1926), "Lainsuojattomien maa" (1926), "Varieté-hurmaaja" (1927), "Mr. Wu" (1927), "Etelämeren laulu" (1929) ja "Intohimoja" (1930). Renée teki uransa aikana paljon elokuvia eri studioille, muun muassa Fox Film Corporationille (1920–1922), Universal Pictures Corporationille (1923, 1927 ja 1928) ja Metro-Goldwyn-Mayer Pictures Corporationille (1924–1929).


title: Renée Adorée

text: Adorée meni toisen ja viimeisen kerran vihille liikemies William Sherman Gillin kanssa 28. kesäkuuta vuonna 1927. Avioliitto päättyi kuitenkin eroon 2. helmikuuta vuonna 1929. Äänielokuvan tulon myötä Adorée oli yksi niistä onnekkaista näyttelijöistä, joiden oma ääni ei tuhonnut uraa mykkäelokuvakauden päätyttyä. Adorée näytteli Lon Chaneyn ja entisen lankonsa Owen Mooren kanssa. Adorée teki myös kolme muuta elokuvaa John Gilbertin kanssa ja neljä elokuvaa Ramón Novarron kanssa.


title: Renée Adorée

text: Vuoden 1930 loppuun mennessä Adorée oli näytellyt yli neljässäkymmenessä elokuvassa, joista neljä viimeistä ovat äänielokuvia. Samana vuonna Adoréelta diagnosoitiin tuberkuloosi. Vastoin hänen lääkärinsä määräystä, Adorée viimeisteli viimeiseksi jääneen elokuvansa "Kun rakkaus kutsuu" (1930), jossa hänellä on vastanäyttelijänään Ramón Novarro. Kun elokuva saatiin päätökseen, Adorée kiidätettiin Arizonan Prescottissa sijaitsevaan parantolaan, missä hän lepäsi kaksi vuotta. Huhtikuussa vuonna 1933 Adorée lähti parantolasta. Tällöin luultiin, että Adorée oli parantunut tuberkuloosista tarpeeksi ja voisi jatkaa hänen elokuvauraansa, mutta Adoréen tila romahti nopeasti ja hänen terveytensä alkoi heikentyä päivä päivältä. Adorée siirrettiin vaatimattomasta kodistaan Los Angelesin Tujungassa sijaitsevaan terveyskeskukseen syyskuussa vuonna 1933.


title: Renée Adorée

text: Renée Adorée kuoli vain 35-vuotiaana sairastamaansa tuberkuloosiin varhain torstaiaamuna 5. lokakuuta vuonna 1933 Los Angelesin Tujungassa Kaliforniassa. Adoréen hautajaiset pidettiin kello yksitoista lauantaiaamuna 7. lokakuuta. Adorée haudattiin Hollywood Forever -hautausmaalle Los Angelesin Hollywoodiin. Adoréen ainoa perillinen oli hänen äitinsä, joka asui Englannissa.


title: Renée Adorée

text: Adorée sai elokuvaurastaan ja työstään viihdeteollisuuden hyväksi tähden Hollywoodin Hollywood Walk of Famelle osoitteeseen 1601 Vine Street 8. helmikuuta vuonna 1960.


title: Kodin1

text: Kodin1 (aiemmin "Kodin Ykkönen") on Bygghemma Groupiin kuuluva verkkokauppa. Aiemmin Kodin1 oli "Anttila Oy:hyn" kuulunut tavarataloketju, jonka myyntiartikkeleihin kuului laajat valikoimat sisustukseen, remontointiin, asumiseen ja vapaa-aikaan liittyviä tuotteita.


title: Kodin1

text: Vuosina 1996–2015 Kodin1 kuului Keskolle yhdessä Anttilan kanssa. Tämän jälkeen Anttila Oy:n omistaja oli luxemburgilainen, Saksasta johdettu pääomasijoitusrahasto 4K Invest. Heinäkuun 19. päivänä 2016 Anttila haettiin ja asetettiin yllättäen konkurssiin, minkä seurauksena myös Kodin1 ajautui konkurssiin.


title: Kodin1

text: Kodin Ykkönen kuului Keskon kanta-asiakasjärjestelmään, K-Plussaan.


title: Kodin1

text: Ensimmäinen Kodin Ykkönen avattiin Turun Länsikeskukseen vuonna 1991 nimellä Kodin Maailma. Hieman myöhemmin Anttila osti Kodin Maailman, ja ihmiset alkoivat kutsua Kodin Ykkösiä virheellisesti Kodin Anttilaksi, koska logossa ei huomattu ykköstä. Ensimmäinen Anttila-tunnuksella varustettu Kodin Ykkönen avattiin Vantaan Varistoon vuonna 1992. Vuosituhannen loppuun mennessä Kodin Ykkösiä oli avattu jo viisi. Myöhemmin Kodin Ykkönen esiintyi useimmiten ilman Anttila-tunnusta, mutta Anttila-tunnus on säilynyt puhekielessä tavaratalojen nimessä.


title: Kodin1

text: Anttila ja Kodin Ykkönen siirtyivät Keskon omistukseen vuonna 1996. Vuonna 2007 Kodin Ykkönen avasi oman verkkopalvelunsa.


title: Kodin1

text: Vuonna 2013 Suomessa toimi 12 Kodin Ykkönen -tavarataloa yhdeksällä paikkakunnalla. Vuonna 2014 Kesko ilmoitti sulkevansa Helsingin Ruoholahden, Kuopion Kolmisopin, Lappeenrannan ja Tampereen Lielahden Kodin Ykköset ja vähentävänsä sitä myötä noin 200 työntekijää. Lielahden tavaratalo avattiin kuitenkin uudelleen joulukuussa 2015.


title: Kodin1

text: 16. maaliskuuta 2015 Kesko ilmoitti myyneensä "Anttila Oy":n "4K INVEST" -nimiselle pääomasijoittajalle. Kauppa käsitti 23 Anttila- ja kahdeksan Kodin1-tavarataloa, kaksi verkkokauppaa (NetAnttila ja Kodin1.com), Viron ja Latvian tytäryhtiöt sekä keskustoiminnot. Kauppahinta oli miljoona euroa. 4K INVEST on yritysten uudelleenjärjestelyihin erikoistunut Luxemburgiin rekisteröity pääomasijoitusrahasto, jota johdetaan Saksasta.


title: Kodin1

text: Kesäkuussa 2016 Anttila ilmoitti aloittavansa yt-neuvottelut Kodin1-tavarataloissa, ja yhtiö alkoi selvittää Kodin1-tavaratalojen muuttamisia Anttiloiksi. Heinäkuun 19. päivänä 2016 Anttila haettiin ja asetettiin kuitenkin yllättäen konkurssiin. 2010-luvulla vaikeuksiin ajautuneen Anttilan tappiokierre ei katkennut 4K Investin omistuksessa. Vuonna 2015 Anttila teki yhä 54 miljoonan euron liiketappiota 246 miljoonan euron liikevaihdolla. Viimeisenä suljettiin Vantaan Variston Kodin1-tavaratalo 27. marraskuuta 2016.


title: Kodin1

text: Joulukuussa 2016 ruotsalaisen Bygghemman tytäryhtiö Trademax ilmoitti ostaneensa Kodin1-toiminimen.


title: Nahmanides

text: Nahmanides (1194 Girona - n.1270 "Pyhällä Maalla") oli katalonialaissyntyinen rabbi, filosofi, kabbalisti ja raamatuntulkitsija. Hänet tunnettiin myös heprealaisittain nimellä Moshe ben Nahman Gerondi, katalonialaisella nimellä Bonastruc Ca Porta ja salanimellä Ramban. Nimi Nahmanides on kreikkalainen muoto.


title: Nahmanides

text: Nahmanides toimi pitkään Barcelonan juutalaisten hengellisenä johtajana, mutta hän päätti siirtyä Israelin maahan vuonna 1267. Nahmanideen vaikutus juutalaisuuden tulkintoihin on merkittävä.


title: BenQ

text: BenQ (lyhenne sanoista: Bringing Enjoyment and Quality to life) on taiwanilainen elektroniikka-alan yritys, joka on keskittynyt videoprojektorien, näyttölaitteiden, LED-valaisinten ja digitaalikameroiden valmistukseen. Aiemmin yrityksen tuotevalikoimaan kuuluivat tietokoneet, matkapuhelimet ja muu viihde-elektroniikka. Yrityksen pääkonttori sijaitsee Taoyuanissa, Taiwanissa.


title: BenQ

text: Yritys perustettiin vuonna 1984 ja se tunnettiin aluksi nimellä Continental Systems Inc., tämän jälkeen nimellä Acer CM ja joulukuusta 2001 eteenpäin nimellä BenQ.


title: BenQ

text: Lokakuussa 2005 BenQ hankki omistukseensa saksalaisen Siemensin matkapuhelintuotannon, mikä teki siitä maailman kuudenneksi suurimman matkapuhelimien valmistajan. Matkapuhelimia valmistavan yksikön nimeksi tuli BenQ Mobile ja puhelimien tuotemerkiksi BenQ-Siemens.


title: BenQ

text: BenQ Mobile ajautui konkurssiin syyskuussa 2006.


title: Peter Hirsch

text: Peter Hirsch (s. 6. maaliskuuta 1979 Kööpenhamina, Tanska) on tanskalainen jääkiekkomaalivahti.


title: Peter Hirsch

text: Hirsch on edustanut Ruotsin Elitserienissä Modoa ja Malmö Redhawksia. Hän on vieraillut Pohjois-Amerikan ECHL-liigassa ja edusti kaudella 2006–2007 Leksandin joukkuetta Allsvenskanissa.


title: Peter Hirsch

text: Hirsch on ollut Tanskan maajoukkueen luottomaalivahti MM-kilpailuissa ja oli maalilla Tanskan voittaessa Yhdysvallat ja tasapelissä sen vuoden maailmanmestari Kanadaa vastaan vuoden 2003 MM-kilpailuissa.


title: John Howard

text: John Winston Howard (s. 26. heinäkuuta 1939) on australialainen poliitikko, maan 25. pääministeri 1996–2007. Hänen liberaalien ja kansallispuolueen kokoomushallituksensa jatkoi vuosien 1998, 2001 ja 2004 vaaleissa.


title: John Howard

text: Howard eli nuoruutensa Earlwoodissa, Sydneyn esikaupungissa. Hänelle annettiin toinen nimi Winston brittiläisen valtiomiehen, Winston Churchillin mukaan. Howard kärsi myös nuoruudessaan kuulo-ongelmista, jotka aiheuttivat hänelle lievän puhevian. Hän opiskeli lakia University of Sydneyssä ja valmistui lakimieheksi 1961. Hänet valittiin alahuoneeseen toukokuussa 1974 Bennelongista Sydneystä.


title: John Howard

text: Howard oli Malcolm Fraserin hallituksessa 1975–1977 yritys- ja kuluttaja-asioiden ministerinä sekä vuosina 1977–1983 valtiovarainministeri Fraserin hallituksessa ja liberaalipuolueen ja opposition johtajana 1985–1989.


title: John Howard

text: Howardin johtama liberaali-kansalliskoalitio voitti 2. maaliskuuta 1996 silloisen työväenpuolueen pääministerin Paul Keatingin ja hänestä tuli pääministeri 13-vuotisen oppositiokauden jälkeen. Howardin hallitus valittiin uudelleen kolmesti, joten hän on pisimpään toiminut pääministeri heti Robert Menziesin jälkeen.


title: John Howard

text: Valtiovarainministerinä Howard kannatti monetarismia ja valtion menojen ja verojen leikkaamista. Hän peri ensimmäisellä kaudellaan Labor-hallituksen 10 miljardin budjettialijäämän. Koulutuksen ja aboriginaalihallinnon kuluja leikattiin. Howardin hallitus otti 1998 käyttöön Work for the Dole -ohjelman, joka velvoitti sosiaaliturvan saajat töihin korvauksia vastaan.


title: John Howard

text: Vuoden 1996 Workplace Relations Act, jota täydennettiin vuoden 2006 WorkChoices-lailla, oli merkittävin uudistus työsuhteisiin viimeisen vuosisadan aikana. Howardin uudistuksia tukivat lähinnä työnantajat, ammattiliitot ja Labor vastustivat sitä. Uudistus heikensi ammattiliittoja ja keskitettyjä tuloratkaisuja. Alle 101 työntekijän yritykset saivat erottaa työntekijän ilman syytä.


title: John Howard

text: Vuoden 1996 Port Arthurin verilöylyn jälkeen Howardin hallitus tiukensi merkittävästi puoliautomaattiaseiden ja pumppuhaulikoiden osto-oikeutta.


title: John Howard

text: Howard pyrki toisella kaudelle tavoitteenaan laajapohjaisen arvonlisäveron käyttöönotto (Goods and Services Tax; GST). Liberaali- ja Tim Fischerin kansallispuolue menettivät vaalissa yhteensä 14 paikkaa ja Kim Beazleyn johtama Labor sai 18 lisää ja nousi suurimmaksi puolueeksi, mutta jäi Liberaali- ja kansallispuolueen yhteisen paikkaluvun jälkeen. Toisella kaudellaan Howard rikkoi Australian perinteisen puolueettomuuspolitiikan Indonesian suhteen ja maan johti rauhanturvaajaosastoa Itä-Timorille, jossa Indonesian armeijan tukemat kuolemanpartiot terrorisoivat itsenäisyyden puolesta äänestänyttä siviiliväestöä. Tämän johdosta Osama Bin Laden arvosteli myöhemmin Australiaa ”ristiretkivaltioksi” ja Balin vuoden 2002 pommi-iskujen uskotaan olevan kostoa tästä.


title: John Howard

text: Talouspoliittisten näkemystensä lisäksi Howard arvosteli monikulttuurisuutta ja kannatti yhteistä kansallista identiteettiä. Elokuussa 2001 Australian erikoisjoukot pysäyttivät norjalaisen rahtialus MV "Tampan", joka kuljetti turvapaikanhakijoita, ja estivät sen päästyn Australiaan. Syyskuun 2001 New Yorkin iskujen jälkeen Howardin hallitus esitti itsensä kovana rajavalvonnan ja turvallisuuden suhteen ja saman vuoden marraskuun vaaleissa se sai merkittävän piristysruiskeen ja saavutti pari lisäpaikkaa.


title: John Howard

text: Vuonna 2003 Australiasta otti osaa Irakin miehitykseen 2003 ja Saddam Husseinin syrjäyttämiseen vallasta. Hyökkäys jakoi mielipiteitä, kuten kaikkialla muuallakin maailmassa ja sitä vastaan oli myös suuria mielenosoituksia.


title: John Howard

text: Sosiaalisesti Howardin hallitus oli konservatiivinen. Muun muassa elokuussa 2004 se sääti lisäyksen avioliitto- ja perhelakiin, joka määritteli avioliiton miehen ja naisen väliseksi "pois lukien kaikki muut suhteet." Tästä seurasi ristiriita Pääkaupunkiterritorion vuonna 2006 säätämän "Civil Unions Act 2006:in" kanssa, joka salli siviilisuhteet myös samaa sukupuolta olevien parien kesken. Howard tuomitsi yrityksen saada rekisteröidystä parisuhteesta samanarvoinen avioliiton kanssa.


title: John Howard

text: Australia jäi myös Kioton sopimuksen ulkopuolelle. Tämä herätti vastalauseita maan kärsimän vakavan kuivuuden vuoksi, jonka uskotaan olevan ilmaston lämpenemisen aiheuttamaa.


title: John Howard

text: Vuoden 2004 vaalikampanjassa Howard vetäytyi aikaisemmista talouspoliittisista linjauksistaan ja lupasi korotuksia terveyteen, koulutukseen, pienyrityksille ja perheille. Hallituskoalitio saavuttikin enemmistön parlamentissa ja ensimmäistä kertaa sen molemmissa kamareissa. Tätä hyödynnettiin ajamalla läpi opposition ennen hylkäämää lainsäädäntöä, kuten WorkChoices, yliopistojen pakolliset ylioppilaskuntamaksut ja Pääkaupunkiterritorion siviiliparisuhteiden kumoaminen. Huhtikuussa 2006 hallitus ilmoitti maksaneensa kokonaan perimänsä maan 96 miljardin dollarin velat. Kiistaksi jäi inflaatio, jota hallituksen kohonneen kulutuksen uskottiin nostavan.


title: John Howard

text: 68-vuotias Howard pyrki vielä uudelleen pääministerikaudelle 24. marraskuuta 2006 järjestetyissä vaaleissa. Vaalissa liberaalipuolue kärsi merkittävän tappion Kevin Ruddin johtamalla Laborille.


title: Vladimir Lotarjov

text: Vladimir Aleksejevitš Lotarjov () (15. marraskuuta 1914 Šahty, Rostovin alue – 20. heinäkuuta 1994) oli neuvostoliittolainen lentokonemoottorisuunnittelija.


title: Vladimir Lotarjov

text: Vuonna 1930 hän meni Šahtyssä kaivosteollisuuden sähkömekaaniseen kouluun. 1939 hän valmistui Harkovan ilmailuinstituutista sekä työskenteli suunnitteluinsinöörinä ilmailuteollisuudessa. 1948 hänestä tuli pääsuunnittelijan avustaja Zaporižžjan suunnittelutoimistoon ja 1963 pääsuunnittelija sekä yleispääsuunnittelija 1981 Progressiin.Lotarjov sai 13 neuvostoliittolaista keksijätodistusta. Hänet nimitettiin tekniikan tohtoriksi 1971 sekä valittiin 1976 Ukrainan sosialistisen neuvostotasavallan tiedeakatemian kirjeenvaihtajajäseneksi.


title: Vladimir Lotarjov

text: Hän vai lisäksi valtionpalkinnot 1948 AI-26V:stä, 1960 AI-20:stä Iljušin Il-18:aan. Hänestä tuli sosialistisen työn sankari 1974.


title: Antonov An-140

text: Antonov An-140 on lyhyen matkan pieni matkustajalentokone, joka lensi ensilentonsa 18. syyskuuta 1997.


title: Macky Sall

text: Chérif Macky Sall (s. 11. joulukuuta 1961 Fatick) on senegalilainen poliitikko, joka on toiminut maansa presidenttinä huhtikuusta 2012 lähtien. Hän oli pääministeri huhtikuusta 2004 kesäkuuhun 2007 ja parlamentin puhemies kesäkuusta 2007 marraskuuhun 2008. Hän on Senegalin demokraattipuolueen jäsen.


title: Macky Sall

text: Presidentti Abdoulaye Wade nimitti Sallin pääministeriksi 21. huhtikuuta 2004, kun edellinen pääministeri, Idrissa Seck, erotettiin korruption vuoksi. Sall oli kaivos- ja energiaministerinä toukokuusta 2001 ja sisäministerinä vuosina 2003–2004.


title: Idrissa Seck

text: Idrissa Seck (s. 9. elokuuta 1959 Thiès) on senegalilainen poliitikko ja maansa entinen pääministeri.


title: Idrissa Seck

text: Seck opiskeli Pariisissa ja Princetonin yliopistossa. Hän toimi Senegalin pääministerinä vuodesta 2002 lähtien, kunnes presidentti Abdoulaye Wade erotti hänet vuonna 2004 korruption takia. Seckin seuraajaksi nimitettiin Macky Sall. Seck vangittiin korruptiosta epäiltynä vuonna 2005, mutta hänet vapautettiin seuraavan vuoden alussa.


title: Idrissa Seck

text:
Vuoden 2007 presidentinvaaleissa Seckiä pidettiin opposition pääehdokkaana.
Hän sai 15% äänistä.


title: Idrissa Seck

text: Seck perusti oman puolueen.


title: John Madden

text: John Madden voi tarkoittaa ainakin seuraavia henkilöitä:


title: Sidi Mohamed Ould Boubacar

text: Sidi Mohamed Ould Boubacar (s. 1945) on Mauritanian entinen pääministeri. Hän on toiminut virassa kahteen otteeseen, ensin 18. huhtikuuta 1992 – 2. tammikuuta 1996 ja myöhemmin 7. elokuuta 2005 – 20. huhtikuuta 2007. Pääministerikausiensa välissä hän toimi muun muassa PRDS-puolueen pääsihteerinä ja Mauritanian Ranskan-suurlähettiläänä.


title: Sidi Mohamed Ould Boubacar

text: Boubacar on PRDR-puolueen (Parti Républicain Démocratique et Renouvellement), PRDS:n seuraajan, jäsen.


title: Sean Avery

text: Sean Avery (s. 10. huhtikuuta 1980 North York, Ontario) on kanadalainen entinen ammattilaisjääkiekkoilija. Sean Averyn ärsyttävä pelityyli, törkeät kommentit ja käyttäytyminen muita pelaajia kohtaan tekivät hänestä yhden NHL:n vihatuimmista jääkiekkoilijoista. Avery ilmoitti maaliskuussa 2012 lopettavansa uransa, eikä ole sen jälkeen palannut kaukaloon.


title: Sean Avery

text: Toronton lähistöllä North Yorkissa syntynyttä, mutta saman provinssin Pickeringissä kasvanutta Averyä ei varattu koskaan NHL:ään. Detroit Red Wings palkkasi hänet vuonna OHL-kauden 1999–2000 jälkeen. Ensimmäisen ammattilaiskautensa Avery pelasi AHL:n Cincinnati Mighty Ducksissa. NHL-debyyttinsä hän teki Detroitissa kaudella 2001-02, mutta vielä seuraavalla kaudellakin hän pelasi puolet kaudesta farmisarjassa. Avery kaupattiin Los Angeles Kingsiin kaudella 2002-03 Maksim Kuznetsovin ja kahden varausoikeuden kanssa vaihdossa Mathieu Schneideriin.


title: Sean Avery

text: Los Angelesissa Avery vakiinnutti paikkansa NHL:ssä. Kaudella 2003–2004 Avery oli NHL:n jäähytilaston ensimmäinen 251 minuutilla. NHL:n työsulun aikana Avery teki sopimuksen Pelicansin kanssa SM-liigassa, mutta pelasi vain kaksi peliä ja lähti yhtäkkiä ilmoittamatta mitään takaisin Pohjois-Amerikkaan. Sittemmin Avery kirjoitti NHL:n pelaajayhdistyksen suljetulle keskustelupalstalle vuodatuksen Suomen huonoista oloista ja surkeasta jääkiekosta, ja kehotti kaikkia NHL-pelaajia välttämään Suomea ja SM-liigaa. Loppukauden Avery edusti UHL:n Motor City Mechanicsia. Työsulun loputtua hän palasi Los Angelesiin ja voitti jälleen kaudella 2005-2006 NHL:n jäähytilaston. Avery teki kauden aikana myös 15 maalia


title: Sean Avery

text: Kaudella 2005–2006 Avery nousi otsikoihin puheidensa takia. Ennen kauden alkua hän kommentoi Denis Gauthierin harjoituspelissä tekemää taklausta, jonka tuloksena Jeremy Roenick sai aivotärähdyksen; Averyn mukaan Gauthier oli ”tyypillinen visiiriä pitävä ranskalainen tässä liigassa, joka juoksentelee ympäriinsä ja esittää kovaa jätkää”. Kanadanranskalaiset eivät arvostaneet Averyn kommenttia. Avery pääsi runkosarjan aikana otsikoihin, sillä Edmonton Oilersin musta pelaaja Georges Laraqueta väitti Averyn haukkuneen häntä apinaksi. Väitettä ei kuitenkaan pystytty todistamaan eikä Averyä rangaistu asiasta mitenkään. Vähän myöhemmin hän sai liigalta tuhannen dollarin sakot sukeltamisesta, ja toisen samanlaisen summan haukuttuaan NHL:n jääkiekkotoiminnan johtajaa julkisesti. Kauden loppupuolella Los Angeles hyllytti Averyn loppukaudeksi.


title: Sean Avery

text: Los Angeles teki hänen kanssaan kuitenkin jatkosopimuksen kaudesta 2006–2007. Hänet kaupattiin helmikuussa 2007 NY Rangersiin yhdessä John Seymourin kanssa, vaihdossa Los Angeles sai Jason Wardin, nuoren Marc-Andre Clichen sekä oikeudet Venäjällä pelaavaan Jan Marekiin. Rangersissa Avery pelasi tutulla pelityylillään, mutta pystyi myös kehittymään pisteiden tekijänä. Loppukaudesta 2006–2007 hän teki Rangersissa 20 pistettä 29 ottelussa. Kaudella 2007–2008 Avery sivusi maaliennätystään, ja teki 15 osumaa, vaikka oli loukkaantumisen takia sivussa 25 ottelusta.


title: Sean Avery

text: Kesällä 2008 Avery teki Dallas Starsin kanssa neljän vuoden sopimuksen. Joulukuussa 2008 ennen Starsin peliä Calgary Flamesia vastaan Avery kutsui median koolle, ja sanoi odottavansa illan ottelua, mutta ihmettelevänsä muiden NHL-pelaajien hinkua päästä hänen "jälkiliukkailleen". Tällä Avery solvasi Calgaryn tähtipakki Dion Phaneufia, joka seurustelee Averyn entisen tyttöystävän näyttelijä Elisha Cuthbertin kanssa. Los Angeles Kingsissä pelaava Jarret Stoll seurustelee myös Averyn entisen tyttöystävän, näyttelijä Rachel Hunterin kanssa, joten herja oli luultavasti tarkoitettu myös hänelle.


title: Sean Avery

text: NHL asetti Averyn muutaman tunnin sisällä kommenttistaan pelikieltoon, joka määriteltiin muutaman päivän päästä kuuden pelin mittaiseksi. Pelikiellon päättymisen jälkeen Dallas Stars ilmoitti, että Sean Avery ei palaa joukkueeseen. Avery ilmoitti tämän jälkeen ilmoittautuvansa vapaaehtoisesti NHL:n järjestämälle vihanhallintakurssille.


title: Sean Avery

text: Dallas lähetti Averyn helmikuussa 2009 New York Rangersin farmijoukkue Hartford Wolf Packin riveihin siirtolistan kautta. Dallas asetti Averyn uudelleen siirtolistalle maaliskuun alussa hieman ennen NHL:n siirtoajan umpeutumista. New York Rangers otti Averyn listalta joukkueeseensa. Maaliskuussa 2012 Avery ilmoitti lopettavansa uransa.


title: Sean Avery

text: Keväällä 2007 The Hockey News teki 250 NHL-pelaajalle kyselyn, jossa heiltä kysyttiin mielipiteitä erilaisista peliin liittyvistä asioista. Kysyttäessä liigan yliarvostetuinta pelaajaa, he valitsivat keskuudestaan ykköseksi Sean Averyn, niukasti ennen Bryan McCabea ja Brad Richardsia.